"İslam sivilizasiyasi Qafqazda" mövzusunda beynəlxalq simpoziumunun açılışı mərasimində nitqi :: Azərbaycan və islam dünyası\n"İslam sivilizasiyasi Qafqazda" mövzusunda beynəlxalq simpoziumunun açılışı mərasimində nitqi\nRəyasət Heyətinin binası\nSizi – Azərbaycanda, Bakıda keçirilən «İslam sivilizasiyası Qafqazda» mövzusuna həsr olunmuş beynəlxalq simpoziumun iştirakçılarını ürəkdən salamlayıram və sizə bu mötəbər işinizdə uğurlar arzulayıram.\nAzərbaycanda islam sivilizasiyasına, islam mədəniyyətinin Qafqazda yerinə və əhəmiyyətinə həsr olunmuş ilk beynəlxalq simpozium keçirilir. Bu, Azərbaycan üçün, bütün Qafqaz üçün əlamətdar, tarixi əhəmiyyət kəsb edən bir hadisədir.\nİslam Konfransı Təşkilatının nəzdində İstanbulda fəaliyyət göstərən İslam Araşdırma və Tədqiqat Mərkəzi və dünyanın başqa ölkələrində bu sahədə tədqiqat aparan elmi mərkəzlər islamın tarixi, bəşər sivilizasiyasına verdiyi töhfələr və islamın bəşər tarixində oynadığı rol haqqında çox dəyərli işlər görürlər. Mən keçən il İstanbulda olarkən mənə İslam Konfransı Təşkilatının İslam Araşdırma və Tədqiqat Mərkəzində olmaq və onun işi ilə tanışlıq nəsib oldu. Bizim simpoziumda iştirak edən hörmətli cənab Ekmələddin İhsanoğlu ilə birlikdə, az müddət olsa da, mən orada çox şeylər müşahidə etdim, öyrəndim. Biz Azərbaycanda da elmi simpozium keçirilməsi haqqında fikir mübadiləsi apardıq. Məmnuniyyətlə qeyd edirəm ki, belə bir simpoziumun keçirilməsi ilə əlaqədar mənim qəbul etdiyim qərar artıq həyata keçirilibdir, beynəlxalq simpozium bu gün öz işinə başlayıbdır. Ümidvaram ki, simpozium çox dəyərli işlər görəcək və Qafqazda islam sivilizasiyasının rolunu və bu sahədə gələcək elmi-tədqiqat işlərinin proqramlarını müəyyən edə biləcəkdir.\nBu, təkcə Azərbaycan üçün yox, bütün Qafqaz xalqları, bütün islam aləmi üçün çox əhəmiyyətli işdir. Azərbaycan dövləti və mən – Azərbaycan prezidenti bu işi çox dəyərli hesab edirik və gələcəkdə də bu işə himayədarlıq etməyi mən öz üzərimə götürürəm.\nQafqaz dünyanın nadir xarakter daşıyan bir bölgəsidir. Qafqaz öz təbiətinə, coğrafi quruluşuna görə və Qafqazda qədim zamanlardan məskunlaşmış, min illər boyu yaşamış insanların xüsusiyyətinə, onların xarakterinə görə çox nadir bir bölgədir. Eyni zamanda hesab edirəm ki, Qafqaz dünya xalqları üçün dünyanın çox maraqlı bir hissəsidir.\nBiz qafqazlılar özümüzün qafqazlı olmağımızla fəxr edirik. Bu nə deməkdir? Qafqazın təkcə məğrur dağları, onun gur çayları, gözəl bulaqları, meşələri, gül-çiçəkləri demək deyildir. Qafqazlı olmaqla fəxr etmək Qafqaz xalqlarının tarixi kökləri ilə, Qafqaz xalqlarının bəşər mədəniyyətinə verdikləri töhfələrlə bağlıdır.\nBu baxımdan Qafqazda islamın yayılması və inkişaf etməsi Qafqaz xalqlarının tarixinin böyük bir hissəsini təşkil edir, eyni zamanda islam sivilizasiyasının Qafqaz xalqlarına bəxş etdiyi dəyərli töhfələrin olmasını əks etdirir. Qafqaz xalqlarının, demək olar ki, əksəriyyəti islam dininə itaət edir. İslamın Qafqazda yayılması tarixini siz alimlər yaxşı bilirsiniz. Mən sadəcə, bir nöqtəni vurğulamaq istəyirəm ki, Azərbaycan bu sahədə mühüm yer tutur.\nMəlumdur ki, Qafqazda islamın yayılması və inkişaf etməsi Azərbaycandan başlayır. İslam Qafqaz xalqlarına səadət, xoşbəxtlik gətiribdir, inkişaf, islami dəyərlər gətiribdir. Bu dəyərlər – müqəddəs kitabımız Qurani-kərimdən gələn islami dəyərlər Qafqaz xalqlarının milli-mənəvi dəyərlərinin əsasını təşkil edibdir. Məlumdur ki, Qafqazda yaşayan xalqlar islam dinini qəbul edənə qədər də böyük mədəniyyətə, tarixə və özlərinə məxsus adət-ənənələrə malik olmuşlar. İslamın dini-mənəvi dəyərləri Qafqaz xalqlarının qədimdən yaranmış və inkişaf etmiş mənəvi dəyərləri ilə birlikdə xalqların yüksək milli-mənəvi dəyərlərini təşkil ediblər.\nMən bu sözləri Azərbaycan xalqının tarixi əsasında söyləyirəm. Güman edirəm ki, bu fikirlər Qafqazda yaşayan, islam dininə itaət edən başqa xalqlara da aiddir. Buna görə də mən Azərbaycanın Qafqazda islam dəyərlərinin, islam dininin, islam sivilizasiyasının yayılması və inkişaf etməsində xüsusi rol oynamasının haqlı olduğunu bildirirəm. Əgər Qafqazın başqa xalqları və xüsusən Şimali Qafqaz və ondan şimalda olub islam dininə itaət edən xalqlar islam sivilizasiyasına qatılıblarsa, islam dinini qəbul ediblərsə, onların yolu da məhz Azərbaycandan keçir.\nBildiyiniz kimi, Qafqaz coğrafi nöqteyi-nəzərdən Xəzər dənizi ilə Qara dəniz arasında, - əgər Yer kürəsi miqyasında təsəvvür etsək, - kiçik bir cığırdır. İslamın, Quranın mərkəzindən – Ərəbistandan yayılan islam dini, islam mədəniyyəti cürbəcür yollarla indi artıq islama mənsub olan əraziləri əhatə edibdir. Qafqazın şimalında və ondan da şimalda olan xalqların o vaxtdan islam dininə, mədəniyyətinə mənsub olduğunu nəzərə alsaq, bunda Qafqazın ən cənubunda yerləşən Azərbaycanın xüsusi rolu şübhəsizdir.\nAzərbaycanda islam dini XII əsrdən yayılıb və Azərbaycan xalqının milli-mənəvi dəyərlərinin əsasını təşkil edir. Bizim çoxəsrlik islam dövrü tariximiz zəngindir. Bu gün iftixar hissi ilə deyirik ki, Azərbaycanın islam mədəniyyəti, islam dini ilə bağlı olan dahi insanları – Nizami, Füzuli, Nəsimi, Tusi, Qətran Təbrizi və bir çox digər böyük şəxsiyyətləri dünya sivilizasiyasına böyük töhfələr vermiş və islam mədəniyyətini zənginləşdirmişlər. Biz bunlarla fəxr edirik.\nBiz azərbaycanlılar öz tariximizlə, milli-mənəvi dəyərlərimizlə fəxr edirik, öz doğma ana dilimizlə fəxr edirik. Bunlar hamısı bizim milli mənəviyyatımız, milli-mənəvi dəyərlərimizdir. Bunlara görə də biz islam dininə, islam mədəniyyətinə mənsub olmağımızla da fəxr edirik.\nDünyada bir çox böyük dinlər mövcuddur. Hər dinin özünəməxsus yeri var. Biz azərbaycanlılar islam dini ilə fəxr edərək, eyni zamanda heç vaxt başqa dinlərə qarşı mənfi münasibət göstərməmişik, düşmənçilik etməmişik, ədavət aparmamışıq və heç bir başqa xalqı da öz dinimizə itaət etməyə məcbur etməmişik. Ümumiyyətlə, başqa dinlərə dözümlülük, başqa dinlərlə yanaşı və qarşılıqlı anlaşma şəraitində yaşamaq islam dəyərlərinin xüsusiyyətidir. Bu, tarix boyu Azərbaycanda da, Qafqazda da öz əksini tapıbdır. Azərbaycanda islam dini ilə yanaşı xristian dini də, yəhudi dini də əsrlər boyu yaşayıb və indi də yaşayır. Qafqazda da bu mənzərə var. Hesab edirik ki, insanlar hansı dinə, hansı mədəniyyətə mənsubluğundan asılı olmayaraq, bütün başqa mədəniyyətlərə, dinlərə, mənəvi dəyərlərə də hörmət etməli, o dinlərin bəzən kiməsə xoş gəlməyən adət-ənənələrinə dözümlü olmalıdırlar. Dini nöqteyi-nəzərdən ədavət, münaqişə, müharibə yolverilməzdir. Hər halda, XX əsrin sonunda və qarşıdan gələn XXI əsrdə dünyada belə hallara son qoyulmalıdır.\nBu baxımdan biz çox ürək ağrısı ilə deyirik ki, on il bundan öncə Ermənistanın Azərbaycana torpaq iddiası əsasında başladığı hərbi təcavüz böyük müharibəyə, hərbi münaqişəyə çevrilibdir. Bunun nəticəsində, indi Ermənistan adlanan ərazidən islam dininə mənsub olan azərbaycanlılar zorla sürgün ediliblər, çıxarılıblar, yerlərindən-yurdlarından, ata-baba evlərindən, öz milli-dini, müqəddəs ocaqlarından, məscidlərindən, qəbiristanlıqlarından, tarixi abidələrindən məhrum olublar. Bu, tarixi cinayətdir və tarixi ədalətsizlikdir! Dünya Birliyi buna biganə qalmamalıdır və güman edirəm ki, biganə qalmayacaqdır.\nİslam dini Qafqazın, demək olar, əksər hissəsini əhatə edib və bu gün də əhatə edir və islam mədəniyyəti hər yerdə öz izlərini buraxıbdır. Kimlərsə bu izləri dağıtmaq, pozmaq istəsə də, bəşəriyyət buna yol verməməlidir və verməyəcəkdir. Hesab edirəm ki, bu məsələlər Bakıda keçirilən və indi işinə başlayan beynəlxalq simpoziumda öz əksini tapmalıdır.\nDünyada və xüsusən Avropada, Amerika Birləşmiş Ştatlarında islam sivilizasiyasına böyük maraq var. Bu problemlərlə məşğul olan elmi mərkəzlər keçmişdə də olub, indi də var. Şübhəsiz ki, islamın tarixi kökləri, islam mədəniyyətinin bəşər tarixinə verdiyi töhfələr araşdırılıb, tədqiq olunub, böyük elmi əsərlər yaradılıbdır. İslam ölkələrində belə mərkəzlər var.\nAncaq bu gün mən bu fürsətdən istifadə edərək, elm xadimlərinin qarşısında öz fikrimi bildirmək istəyirəm. Hesab edirəm ki, indiyə qədər görülən işlər yetərli deyildir. Məsələn, əgər keçmiş çar Rusiyası imperiyası ərazisində, sonra Sovetlər İttifaqı ərazisində islam mədəniyyəti haqqında araşdırmalara nəzər salsaq, çox dəyərli əsərlərlə yanaşı, eyni zamanda subyektiv fikirlər də hökm sürür. Məndə belə təəssürat var ki, Avropa ölkələrində, o cümlədən Rusiyada keçmişdə də, indi də bəzi tədqiqatçılar islam mədəniyyətinə, islam dininə subyektiv hissiyyatlar nöqteyi-nəzərindən baxırlar.\nSovetlər İttifaqının mövcud olduğu 70 il ərzində onun ərazisində din yasaq, qadağan edilmiş, ateizm təbliğatı aparılmışdır. Dinə qarşı çox kəskin mübarizə aparılmış, allahsızlıq, dini inkar etmək o illərdə kommunist ideologiyasının əsasını təşkil etmişdir. Biz bu dövrü yaşamışıq və indi, Azərbaycan öz müstəqilliyini bərpa edəndən sonra tarixi nöqteyi-nəzərdən qısa bir zamanda dinin, o cümlədən islam dininin nə qədər dərin kökləri olduğunu daha da çox dərk edə bilmişik. Xüsusən sovet hakimiyyəti dövründə dünyaya gəlmiş, yaşamış nəsillər bəlkə də o vaxtkı güclü təbliğatın nəticəsində dinin, bizim üçün isə ələlxüsus islam dininin bu qədər zəngin mənəvi dəyərlərə, bu qədər dərin köklərə malik olduğunu anlaya bildirdilər. Biz özümüz də bunu anlaya bilmirdik. Mən bunu etiraf edirəm.\nAncaq qısa bir zamanda məlum oldu ki, əgər Azərbaycanda kommunist ideologiyası 70 il yox, 170 il də hökm sürmüş olsaydı, insanları islam dinindən ayırmaq mümkün olmayacaqdı. Bu, artıq faktdır. Eyni zamanda bu, islam dininin nə qədər böyük gücə malik olduğunu sübut edir. Ancaq o illər – kommunist ideologiyasında, ümumiyyətlə, dinə qarşı təbliğat aparıldığı zaman islam dininin əleyhinə xüsusi təbliğat aparılırdı.\nBilirsiniz ki, o vaxtlar mən böyük dövlət işləri ilə məşğul idim. Bəzən düşünürdüm – din dindir, nə üçün bir dinə müəyyən qədər loyal münasibət bəslənilir, o birisi dinə isə həddindən artıq düşmən münasibəti göstərilir? Bu həqiqətdir.\nMərkəzdə Kommunist Partiyası Mərkəzi Komitəsinin ateizm təbliğatında islam dininə qarşı təbliğat xüsusi bir istiqamət təşkil edirdi və bu, xüsusi nəzarət altında idi. Sovet hakimiyyəti dövründə belə təsəvvür yaranırdı ki, sovet quruluşuna təhlükə törədən yalnız islam dinidir, xristian dini, yaxud da sovetlər ölkəsində olan başqa dinlər bu quruluşa o qədər təhlükə yaratmır. Bu, o dövrdə mənim gözümlə gördüyüm və bir çox ideoloji sənədlərdə oxuduğum həqiqətlərdir ki, sizə çatdırıram. Kommunist ideologiyasında dinlərə münasibətdəki bu ayrı-seçkilik, dinləri bir-birindən fərqləndirmək xətti göstərirdi ki, demək, belə çıxır, din var – yaxşı dindir, din də var – çox pisdir, bu pis din də guya islam dinidir. Bu da o vaxt Sovetlər İttifaqında tədqiqatçılar tərəfindən olan subyektivlik meyllərini artırırdı.\nHansı dinə mənsubluğundan asılı olmayaraq, gərək tədqiqatçının özü obyektiv olsun. İslam dininə mənsub olan tədqiqatçı da gərək islam dini haqqında obyektiv tədqiqatlar aparsın, subyektivliyə yol verməsin. Başqa dinlərə mənsub olan tədqiqatçılar da həm öz dini haqqında, həm də islam dini haqqında tədqiqatlar apararkən gərək obyektiv olsunlar, heç bir tərəfə əyilməsinlər, heç bir subyektivliyə yol verməsinlər.\nBunları müşahidə etmiş bir insan kimi və bunları şəxsən hiss etmiş və bilmiş bir insan kimi mənim o sözləri deməyə əsasım var. Hesab edirəm ki, indiki dövrdə təkcə Azərbaycan yox, keçmişdə Sovetlər İttifaqına mənsub olan, islam dininə itaət edən başqa ölkələr də, o cümlədən Şimali Qafqazda olan – Rusiya Federasiyasının tərkibindəki respublikalar, yaxud Mərkəzi Asiyada olan ölkələr, müstəqil dövlətlər, yaxud da Volqa çayı hövzəsində, ətrafında yerləşən, islam dininə mənsub olan böyük respublikalar – Rusiya Federasiyasının tərkibindəki respublikalar indi öz tarixi keçmişi haqqında, o cümlədən islam mədəniyyəti, islam sivilizasiyası, islam tarixi haqqında daha doğru-düzgün, elmi cəhətdən əsaslandırılmış əsərlər yarada bilərlər.\nBu baxımdan Rusiyanın paytaxtında olan araşdırma mərkəzləri, islam sivilizasiyası ilə əlaqədar tədqiqatlar aparan elmi mərkəzlər, Avropada, Amerika Birləşmiş Ştatlarındakı elmi tədqiqat mərkəzləri də həmişə müstəqil olmuş ölkələrlə, tutaq ki, ərəb ölkələri, başqa islam ölkələri ilə əməkdaşlıqla – yanaşı, keçmişdə Sovetlər İttifaqının tərkibində olub yeni müstəqillik əldə etmiş ölkələrin alimləri, elmi mərkəzləri ilə də gərək sıx əməkdaşlıq etsinlər.\nBu gün Moskvanın İslamşünaslıq Mərkəzinin nümayəndəsi cənab Medvedkonun çıxışı bizim hamımızın ürəyindən oldu. Çox səmimi çıxış etdi və hiss olundu ki, islam tədqiqatları ilə məşğul olan bir alim kimi, eyni zamanda islam mədəniyyətinə dərin hörmət bəsləyən insandır. Belə alimlərlə əməkdaşlıq həmişə onlar üçün də və islam ölkələrinin alimləri üçün də çox faydalı və uğurlu olar.\nFransadan gəlmiş nümayəndə danışmağa başlayarkən, mən hesab etdim ki, o, türkcə, yəni Anadolu türkcəsi ilə danışır. Ancaq sonrakı kəlmələrindən hiss etdim ki, o, azərbaycanca danışır. Yəni islamşünas, türkoloq olmaqla yanaşı, eyni zamanda nitqindən görürəm ki, bu gün özünü azərbaycanşünas kimi də təqdim etdi.\nBunlar hamısı sevindirici hallardır. Hesab edirəm ki, islam sivilizasiyası haqqında gələcək elmi tədqiqat işlərində belə əməkdaşlıq üstünlük təşkil edəcəkdir. Beləliklə, ümumiyyətlə, islam mədəniyyətinin dünyadakı rolu, o cümlədən xüsusən islam sivilizasiyasının Qafqazdakı rolu dəqiq, düzgün, elmi nöqteyi-nəzərdən əsaslandırılaraq elmi kitablarda, əsərlərdə öz əksini tapacaqdır.\nBiz Azərbaycanda öz milli-mənəvi dəyərlərimizə söykənə¬rək, eyni zamanda xalqımızın elminin, mədəniyyətinin inkişafına, milli-mənəvi dəyərlərin ümumbəşəri dəyərlərlə zənginləşməsinə və vəhdətinə xüsusi əhəmiyyət veririk.\nBu, Azərbaycan üçün yeni bir hadisə deyildir. Məmnuniyyət hissi ilə demək olar ki, Azərbaycan hələ XVIII-XIX əsrlərdə və XX əsrin əvvəlindən elə bu istiqamətdə inkişaf edirdi. Bu baxımdan Azərbaycan Qafqazda və Qafqaz ətrafında, Mərkəzi Asiyada yerləşən, islam dininə mənsub olan xalqlar içərisində öz mədəniyyətini ümumbəşəri dəyərlərlə, Avropa mənəvi dəyərləri, Avropa mədəniyyəti ilə zənginləşdirmiş ən qabaqcıl ölkədir.\nAzərbaycanda hələ XIX əsrdə dünyavi teatrın yaranması, yaxud da Avropa mədəniyyətinin təsiri altında və Avropa mədəniyyətinin dəyərləri ilə Azərbaycanın milli dəyərlərini bir-birinə bağlayan ədəbiyyat, incəsənət əsərlərinin yaranması Azərbaycanda bu meylin böyük tarixinin olduğunu göstərir.\nHesab edirik ki, bu, ölkəmizin, Azərbaycan xalqının üstünlüyüdür. Biz Azərbaycanın milli-mənəvi dəyərlərini ümumbəşəri dəyərlərlə zənginləşdirən və onların vəhdətindən doğan elm, ədəbiyyat, incəsənət əsərlərini, bunları yaradanları həmişə yüksək qiymətləndirmişik. Azərbaycanın elm, mədəniyyət tarixində belə adamlar çox görkəmli yer tutur.\nBiz Nizami, Füzuli, Nəsimi kimi böyük şəxsiyyətlərlə fəxr etdiyimiz kimi, eyni zamanda Mirzə Fətəli Axundov kimi böyük şəxsiyyətlə də fəxr edirik. Mirzə Fətəli Axundov islam dəyərlərini ən gözəl bilən şəxsiyyətlərdən biri olubdur. O, islam dəyərlərinə çox sadiq bir insan olubdur. Amma eyni zamanda o, Azərbaycanın milli-mənəvi dəyərlərini, islam dəyərlərini ümumbəşəri, Avropa dəyərləri ilə zənginləşdirərək dahiyanə və xalqımızın inkişafına çox böyük təsir göstərmiş əsərlər yaratmışdır.\nDahi bəstəkarımız Üzeyir Hacıbəyov nə qədər milli olubsa, o qədər də ümumbəşəri olubdur. Biz bunu qiymətləndiririk. Biz heç vaxt yalnız milli, dini dəyərlərə qapılaraq, onun çərçivəsindən kənara çıxmayan, yaxud ondan kənarda heç bir şeyi görməyən insanları, alimləri xalqın inkişafına xeyir verən adam hesab etmirik. Ancaq milli xüsusiyyətlərini qoruyub saxlayan, milli-mənəvi dəyərlərinə sadiq olan, milli-mənəvi dəyərlərini yüksək qiymətləndirən, onlarla fəxr edən, eyni zamanda, ümumbəşəri dəyərlərin xalqımız üçün faydalı hissələrini götürüb Azərbaycan ictimai, elmi, mədəni fikrini inkişaf etdirən şəxsiyyətlər Azərbaycanın mədəniyyətini, elmini bax, bu səviyyəyə gətirən insanlardır. Bu baxımdan, Azərbaycanın XIX-XX əsrlərdəki böyük şəxsiyyətlərinin yaratdığı əsərlər, gördüyü işlər eyni zamanda islam sivilizasiyasının – təkcə Azərbaycanda yox, bütün Qafqazda, o cümlədən Mərkəzi Asiyada - müasir tələblərə uyğun inkişaf etməsinə böyük töhfələr vermişdir.\nMən çox məmnun oldum ki, İran İslam Respublikasının nümayəndəsi də öz çıxışında islam dəyərləri və milli dəyərlərlə yanaşı, ümumbəşəri dəyərlərin əhəmiyyəti haqqında da çox əhəmiyyətli fikirlər ifadə etdi. Bunlar hamısı onu göstərir ki, bu mütərəqqi proses indi bütün ölkələrin aparıcı prosesidir. Azərbaycan bu tərəqqi yolu ilə keçmişdə də gedibdir, bu gün də gedir və gələcəkdə də gedəcəkdir. Biz islam mədəniyyətinin Azərbaycan xalqı üçün əvəzsiz olduğunu qeyd edərək, eyni zamanda dini, yaxud milli məhdudiyyət yaradan fikirləri, meylləri və ya təklifləri qəbul etmirik.\nMillilik, islamilik, ümumbəşəri dəyərlərin sintezi ilə xalqı inkişaf etdirə bilər. İndi dünyadakı bəzi mərkəzlərdə «İslam fundamentalizmi, islam ekstremizmi, fanatizmi» haqqında da fikirlər söylənilir.\nHesab edirəm ki, bizim müqəddəs kitabımız Qurani-şərif heç vaxt fundamentalizmin əsasını qoymayıbdır. Kimsə bu fundamentalizm, ekstremizm meyllərini islam dinindən istifadə edərək yaradır və inkişaf etdirirsə, hesab edirəm ki, onlar islamın əsas prinsiplərindən müəyyən qədər uzaqlaşırlar. Biz islam mədəniyyətini, islam mənəvi dəyərlərini müqəddəs kitabımız Qurani-kərimdə olduğu kimi qəbul edirik. Onların təhrif olunması, əgər dini dildə desək, günahdır. Biz istəmirik ki, kimsə günaha batsın.\nMən bu fürsətdən istifadə edib bir neçə fikrimi sizə çatdırmaq istədim. Yəqin ki, siz alimlər, bu işlərin mütəxəssisləri bu barədə bu simpozium zamanı daha dəyərli fikirlər irəli sürəcəksiniz. Ancaq mənim fikirlərim də əgər sizə bu barədə müəyyən qədər əhəmiyyətli olsa, mən bundan məmnun olaram.\nBugünkü simpoziumun gedişini dinləyərək mən belə fikrə gəlirəm ki, Azərbaycan Qafqazda islam sivilizasiyası araşdırmalarının mərkəzi ola bilər. Azərbaycanın buna haqqı da vardır. Mən nitqimin əvvəlində islamın Qafqazda yayılmasında Azərbaycanın rolu haqqında danışdım. Tarixi faktlar onu göstərir ki, Azərbaycandan bir az şimalda olan xalqlar islamı yalnız XVI əsrdə qəbul edibdir. Ancaq Azərbaycan xalqı, yəni bizim indi yaşadığımız bu Azərbaycan islamı hələ VII əsrdə qəbul edibdir. Görürsünüz, qısa bir məsafədə islamın şimala doğru yayılması üçün nə qədər vaxt lazım olubdur. Bunu araşdırmalar daha dəqiq göstərə bilər. Ancaq şübhəsiz, bunların hamısının yolu Azərbaycandan keçibdir. Əgər islamın sərhədi bir neçə əsrdə Qafqazda Dərbəndlə məhdudlaşıbsa və islam Dərbənddən şimala yalnız sonralar, yəni XV-XVI əsrlərdə keçibsə, bu onu göstərir ki, islam dini Azərbaycanda nə qədər güclü olubdur. Eyni zamanda islam dininin şimala yayılması da o qədər asan olmayıbdır. Bu, vaxt tələb edibdir.\nBütün bunlara görə hesab edirəm ki, Azərbaycan bu sahədə Qafqazda araşdırma mərkəzi ola bilər. Əgər siz hamınız belə bir qərara gələ bilsəniz, Azərbaycanda bir mərkəz yaratmaq olar. Azərbaycan dövləti də buna himayəçilik edə, kömək göstərə bilər. Mən hər halda Azərbaycanın timsalında demək istəyirəm, - bu sahədə çox böyük işlər görülməlidir. Elmi tədqiqat üçün burada geniş imkanlar vardır.\nMən bir xüsusiyyəti də qeyd etmək istəyirəm. Sovet hakimiyyəti illərində Azərbaycanın özündə demək olar ki, islamşünaslar çox az idi, bəlkə də yox idi. Bunun da səbəbini sizə deyim. Məsələn, keçmiş Sovetlər İttifaqında islamşünaslar əsasən Moskvada idilər. Çünki islama mən dediyim həmin kommunist ideologiyası tərəfindən o qədər mənfi münasibət var idi ki, islama mənsub olan alimlərin özləri islamşünaslıqla məşğul olmaqdan çəkinirdilər, qorxurdular. Digər tərəfdən də hesab edirdilər ki, bu, dünya elmi üçün o qədər də əhəmiyyətli bir sahə deyildir, yaxşı olar ki, başqa bir sahə ilə məşğul olsunlar.\nMəsələn, Quranın Azərbaycan dilinə çevrilməsi respublikamız müstəqillik əldə edəndən sonra, yaxud həmin ərəfədə mümkün oldu. Mən sizə açıq deyim ki, sovet hakimiyyəti vaxtı əgər Quran Azərbaycan dilinə çevrilsəydi, şübhəsiz ki, buna nəinki irad tutacaqdılar, bəlkə bundan ötrü kimisə cəzalandıracaqdılar. Amma eyni zamanda, Quran rus dilinə tərcümə olunmuşdu. Ərəb dilini bilməyən azərbaycanlıların çoxu Quranı həmin o rus tərcüməsindən, nəşrindən götürüb oxuyurdular.\nNə üçün belə hadisə var idi, nə üçün Quran rus dilinə tərcümə olunmuşdu, ancaq Azərbaycan dilinə tərcümə edilməmişdi? Çünki Qurandan istifadə etməyi azərbaycanlılara qadağan edirdilər. Hesab edirdilər ki, Quran rus dilinə tərcümə olunubdur və guya xristianlar tərəfindən islam dinini öyrənmək üçün lazımdır. Amma Quran Azərbaycan dilinə tərcümə olunsa, bu, azərbaycanlıların islam dininə meylini artıracaqdır. İş burasında idi.\nAmma eyni zamanda, xristian dininə məxsus kitabların rus dilində nəşr olunması qadağan deyildi. Elə bunun özü də Sovetlər İttifaqı zamanı müxtəlif xalqlara müxtəlif münasibət olduğunu göstərirdi. Bu səbəbdən də Azərbaycan alimləri çox az, nadir halda islamşünaslıqla, islam dinini öyrənməklə məşğul olurdular, bu barədə kitablar yazırdılar. Çünki hesab edirdilər ki, bu kitablar, tədqiqatlar onlar üçün qiymətli deyildir. Yenə də deyirəm, bəziləri də qorxurdular, çəkinirdilər.\nEkmələddin İhsanoğlu indi mənə deyirdi ki, rəhmətlik Ziya Bünyadov və rəhmətlik Cahangir Qəhrəmanov bu mərkəzlə neçə illər idi əməkdaşlıq edirdilər. Bu həqiqətdir. Mən bilirəm ki, onların ikisi də böyük alim kimi, islam tədqiqatları ilə məşğul olurdular. Ancaq bunlar Azərbaycanda çox azlıq təşkil edirdilər. Onlar da böyük alim olduqlarına, başqa tədqiqatlar da apardıqlarına görə bu tədqiqatı da aparmaqdan çəkinmirdilər, qorxmurdular. Bax, buna görə də mən hesab edirəm ki, Azərbaycanda islamşünaslıq sahəsində XX əsr demək olar, tamam itirilibdir.\nBu işləri görmək üçün Azərbaycanda islamşünaslıq elmini inkişaf etdirmək lazımdır. Azərbaycanın Elmlər Akademiyası, Bakı Dövlət Universiteti və elmi-tədqiqat institutları bəlkə də bu sahə üçün xüsusi təşkilatlar, orqanlar, elmi mərkəzlər yaratmalıdırlar. Hər halda, mən indi qəti deyə bilmərəm. Belə təşəbbüslər olsa, mən onları dəstəkləyəcəyəm, bunlar üçün şərait də yaradacağam. Buna arxayın olun.\nYenə də deyirəm, Azərbaycan elmində böyük bir dövr ərzində biz bu işlərlə ciddi məşğul olmamışıq. Ancaq bu, təkcə Azərbaycan alimlərinin işi deyil və çətindir. İndi bizim üçün çox mötəbər mərkəz olan, İstanbulda yerləşən İslam Konfransı Təşkilatının Elmi-Tədqiqat Mərkəzi, yaxud da ki, Rusiyanın Moskvada olan elmi tədqiqat təşkilatları, Avropadakı elmi tədqiqat təşkilatları ilə əməkdaşlıq edilməlidir.\nCənab Medvedkonun burada olmasından istifadə edərək demək istəyirəm ki, gərək Rusiyanın özü də bu işlərə ciddi fikir versin. Çünki Rusiyada 30 milyon müsəlman yaşayır. Bu, Rusiyanın 150 milyonluq əhalisinin böyük bir hissəsini təşkil edir. Demək, əhalinin bu hissəsini nəzərə almaq lazımdır.\nKeçmişdə, sovet hakimiyyəti dövründə din qadağan edildiyinə görə kim müsəlmandır, kim xristiandır – hamısı bir idi, hamısı da sovet xalqı hesab olunurdu. Hətta xalqların adını da xırda-xırda aradan götürmək meylləri inkişaf edirdi. «Vahid sovet xalqı», «insanların yeni tarixi birliyi» kimi terminlər var idi. Amma indi gərək Rusiya Federasiyası da düşünsün ki, bu ölkədə 30 milyon müsəlman yaşayır. Onların əksəriyyəti də yığcam şəkildə öz ərazilərində – Şimali Qafqazda, Tatarıstanda, Başqırdıstanda, başqa yerlərdə yaşayırlar.\nDemək, Rusiyada da bu elmi-tədqiqat işləri çox gücləndirilməlidir. Biz son iki əsrdə Rusiya ilə çox sıx bağlı olduğumuza görə, bu elmi-tədqiqat sahəsində müştərək işlər də görmək olar. Hesab edirəm ki, bu da faydalı olacaqdır. Xüsusən ona görə ki, - mən burada artıq bəyan etdim, - əgər Qafqazda islam sivilizasiyası problemlərinin tədqiqi işlərini öz üzərimizə götürsək, yəni burada bu işlərin mərkəzini təşkil etsək, demək, biz Rusiyanın elmi tədqiqat orqanları ilə sıx əməkdaşlıq etməliyik.\nHörmətli alimlər, dostlar!\nMən sizin konfransın işinə çox böyük əhəmiyyət verirəm. Ümidvar olduğumu bildirmək istəyirəm ki, siz bu gün və qarşıdakı günlərdə Azərbaycanda səmərəli işlər görəcəksiniz. Şübhə etmirəm ki, Azərbaycanda yüksək qonaqpərvərlik görəcəksiniz. İnanıram ki, siz Azərbaycanın bugünkü gerçəkliyi ilə də tanış olacaqsınız. Bizim ağır, çətin problemlərimizlə yanaşı, dövlət müstəqilliyimizin dəyərli uğurları da vardır. Biz fəxr edirik ki, bütün ağır problemlərə, sosial-iqtisadi çətinliklərə, ərazimizin 20 faizinin işğal altında olmasına baxmayaraq, işğal edilmiş torpaqlardan bir milyondan artıq azərbaycanlıların zorla çıxarılmasına və onların əksəriyyətinin indi çadırlarda yaşamasına baxmayaraq, biz tariximizin gözəl bir mərhələsini yaşayırıq. Çünki dövlət müstəqilliyimizin yeddinci ili tamam olur. Ötən bu yeddi il də Azərbaycan üçün çox hamar dövr olmayıbdır. Bu sahədə də bizim qarşımızda çoxlu çətinliklər olubdur. Biz çox böyük bəlalarla rastlaşmışıq. Ancaq əsas nəticə ondan ibarətdir ki, Azərbaycanın dövlət müstəqilliyi qorunub, saxlanılıb və Azərbaycan müstəqil dövlət kimi yaşayır və bundan sonra da yaşayacaqdır.\nSiz burada Azərbaycanın Avropa ilə Asiya, Qərblə Şərq arasında bir körpü olduğunu da qeyd etdiniz. Bu, həqiqətən belədir. Bu, təkcə coğrafi məna daşımır. Bu, sosial-iqtisadi və siyasi məna daşıyır.\nSiz bilirsiniz ki, bu il sentyabrın 7-8-də Azərbaycanda ilk dəfə qədim tarixi İpək yolunun bərpası ilə əlaqədar beynəlxalq konfrans keçirilmişdir. Bu konfransda 32 dövlətin yüksək səviyyəli nümayəndə heyətləri, o cümlədən bir çox ölkələrdən dövlət, hökumət başçıları iştirak etmişlər. 13 beynəlxalq təşkilatın nümayəndə heyəti burada iştirak etmişdir. Biz hələ orta əsrlərdə itirilmiş böyük tarixi İpək yolunun bərpası ilə əlaqədar ilk dəfə olaraq beynəlxalq sənədlər, bəyannamələr imzalamışıq. Bu proqram artıq həyata keçirilir və biz onun nəticələrini görürük.\nOna görə də Azərbaycan öz coğrafi vəziyyətinə əsasən Qərb sivilizasiyası ilə Şərq sivilizasiyasını – həm coğrafi, həm də məzmun, mənəvi nöqteyi-nəzərdən – birləşdirən bir ölkədir. Biz bu tarixi missiyamızı da çox yüksək qiymətləndiririk. Şərqlə Qərbi, Avropa ilə Asiyanı, xristian aləmi ilə islam aləmini birləşdirən Azərbaycan müstəqil dövlətdir və bundan sonra da müstəqil dövlət kimi yaşayacaqdır.\nMən sizin hamınıza cansağlığı, səadət arzulayıram. Simpoziumun işinə uğurlar arzulayıram.


Çanaqlı yastıca üzərində Aphytis cinsindən 2 növ parazit Aphytisproclia, A. mytilaspidisparazitlik edir. Hər 2 növ parazit ektoparazitdir. Yumurtalar yastıcanın bədəni üzərində, çanağın altında qoyulur. 8 - 10 günlük embrional inkişafdan sonra sürfələr çıxırlar. Sürfələr yastıcaların bədən möhtəviyyatı ilə qidalanaraq inkişaf edirlər. Sürfələr bir neçə dəfə qabıq dəyişdikdən sonra puplaşırlar. Sürfənin arxa tərəfində olan ekskrementlər (mekoniyalar) müxtəlif sayda, müxtəlif rəngdə olurlar. Hər bir növ üçün spesifikdir.\nBeləliklə, Azərbaycanda qızılgül çanaqlı yastıca geniş yayılmışdır. Bu zərərverici oliqofaq olsa da, qızılgülə bəzən çox böyük zərər verir. Zərərvericinin say tənzimində 5 növ parazitin rolu müəyyənləşdirilmişdir. Ektoparazitlər - Aphytis proclia və endoparazitlər - Aspidiotiphagus citrinus çoxsaylı olub, bu zərərvericinin sayının aşağı düşməsində müəyyən rol oynayırlar.


İt əti at ətinə qarışıb kolbasaya çevrilir - 3 dövlət qurumu acizlik göstərir... » Güzgü Press | Güzgü qəzeti\nguzgupress.com » Sosial » İt əti at ətinə qarışıb kolbasaya çevrilir - 3 dövlət qurumu acizlik göstərir...\nTarix : 11-04-2017, 09:35 Bölmə :Sosial / Hadisə Rəylər : 0\nAzərbaycanın ət və ət məhsulları bazarında biabırçı vəziyyət qalmaqdadır. Mətbuat yazır, telekanallar göstərir, radiolar eşitdirir. Amma nə faydası? 2 manat 50 qəpiyə satılan kolbasalar piştaxtalardan kəm olmur. Restoranlarda menyuya daxil edilən, süfrəyə bəh-bəhlə verilən ətlərin dadı, keyfiyyəti ürək bulandırır.\nSanki Azərbaycanda müvafiq sahəyə nəzarət edən qurumların rəsmiləri gözdən, qulaqdan əlildir, vegetariandır. Restoranlara toya çağırılmırlar və ya getmirlər. Mətbuatı izləmirlər, telekanallara da baxmırlar. Heç polisin məlumatlarında ara-sıra yer alan atların sürü ilə oğurlanması, eşşəklərin qaçırılması haqda xəbərləri də eşitmirlər.\nBu gün bölgələrdə və paytaxt Bakıda mənşəyi məlum olmayan ət daşınmaqdadır. Ölmüş, yarımcan, xəstə heyvan ətləri ardı-arası kəsilmədən paytaxta daşınır. Yenə qəzetlər yazır, telakanallar göstərir, murdar ətlərin Bakıya daşınması bir qədər zəifləyir. Və ara sakitləşdisə, murdar ətlərin ticarəti yenə canlanır. Bu alverdə əl qızdıran kimlərdir? Kimlər qazanır belə iyrənc və qanunsuz alverdən? Mənşəyi məlum olmayan ətlərin üzərinə baytarlıq idarələrinin möhürü və rəsmi sağlamlıq arayışları necə verilir?\nMəsələ ilə bağlı Azad İstehlakçılar Birliyinin sədri Eyyub Hüseynov illərdir ki, danışır, murdar ət ticarətini durdurmaq üçün yetərli məlumatları açıqlayır. Amma çi fayda. Eyyub Hüseynov bir müddət əvvəl qəzetimizə açıqlamasında olduqca ciddi faktları bölüşmüşdü.\nBu sahədə vəziyyəti dəyişə biləcək qurumların - İqtisadi İnkişaf Nazirliyi, Kənd Təsərrüfatı Nazirliyi və Standartlaşdırma, Metrologiya və Patent üzrə Dövlət Komitəsi rəsmilərinin hərəkətsizliyi Azərbaycan vətəndaşlarını, xüsusilə əhalinin aztəminatlı hissəsini böyük təhlükə ilə üz-üzə qoyur. Vətəndaşların qida təhlükəsizliyi böyük təhlükə ilə üz-üzədir. Rəsmi qurumlar isə hərəkətə keçməyə tələsmirlər.\nKimi gözləyirlər? Yoxsa “Leşyığanlar mafiya”sının əlləri onlara da çatır? Ətin murdar olmasının və piştaxtaya, restoranlarda süfrələrə, uşaq bağçalarında gündəlik qida rasionuna daxil edilməsinin onlara aidiyyəti yoxdur? Ən azından Standartlaşdırma, Metrologiya və Patent üzrə Dövlət Komitəsi murdar olmasına şübhə etdiyi ətdən nümunə götürüb ekspertizaya göndərə, Kənd Təsərrüfatı Nazirliyi ətin tərkibində baytarlıq dərmanlarının qalıqlarının səviyyəsini yoxlaya bilər. Birbaşa bazara nəzarət etməyə borclu olan İqtisadi İnkişaf Nazirliyi də səlahiyyətlərini işə salıb vəziyyəti dəyişə bilər.\nHökumət qurumlarının istehlakçı hüquqlarını qorumaq, bazarı təhlükəli mallardan, murdar ətlərdən azad etmək, vətəndaşlar arasında yoluxucu xəstəliklərin qarşısını almaq səlahiyyətləri var. Bunu isə etmirlər. Ölkədə ət bazarına nəzarəti gücləndirib koordinasiya etmək üçün bir müstəqil qurumun yaradılmasına və komissiya şəkilində fəaliyyət göstərməsinə əşhədü-ehtiyac var.\nGörkəmli rəssam Baba Əliyevin 100 illiyinə həsr ...\nİŞİD Kərkükdə iki kəndi ələ keçirdi ...\n“Saudi Aramco” neft şirkəti 34 milyard dollarlıq ...


“Bizim heç bir maliyyə problemimiz yoxdur” - İlham Əliyev » XalqInfo.az Xəbər Portalı\n22.06.19 15:03 | Sabah Bakıda 35 dərəcə isti olacaq\nXalqinfo.az Xəbər Portalı » Siyasət » “Bizim heç bir maliyyə problemimiz yoxdur” - İlham Əliyev\n“Bizim heç bir maliyyə problemimiz yoxdur” - İlham Əliyev\n10 noyabr 2017 19:00 Baxış: 217 Şərh: 0 Çap\n"Xalqinfo” prezident İlham Əliyevin Gəncə şəhərinə səfəri zamanı Gəncə Dövlət Filarmoniyasının yeni binasının açılışı zamanı etdiyi çıxışı təqdim edir:\nBu gün Gəncənin həyatında çox gözəl və əlamətdar bir gündür. Biz Gəncə Dövlət Filarmoniyasının açılışını birlikdə qeyd edirik. Bu münasibətlə sizi və bütün gəncəliləri ürəkdən təbrik edirəm. Bu, doğrudan da çox gözəl, əlamətdar hadisədir. Filarmoniya ən yüksək standartlara uyğun tikilib, həm xarici görünüşü, həm də daxili tərtibatı baxımından ən yüksək standartlara cavab verir. Gəncəyə əlavə yaraşıq verəcək bu filarmoniyanın şəhərin mədəniyyət və incəsənət sahələrinə çox böyük töhfəsi olacaq.\nGəncə qədim mədəniyyət mərkəzidir. Gəncədə bütün dövrlərdə ədəbiyyat, incəsənət, memarlıq sənəti inkişaf etmişdir. Gəncənin bugünkü qədim siması onun zəngin tarixini əks etdirir. Gəncə dahi Nizaminin yurdudur. Azərbaycan xalqının Gəncədə yaşayıb-yaratmış görkəmli nümayəndələri bizim milli sərvətimizdir. Əlbəttə, Gəncə kimi gözəl, qədim şəhərə çox gözəl filarmoniya binası da lazım idi. Gəncəlilər bir neçə il bundan əvvəl bu təkliflə müraciət etdilər və göstəriş verildi ki, filarmoniya tikilsin. Gəncənin demək olar ki, ən gözəl yerlərindən biri seçildi və çox gözəl memarlıq üslubunda filarmoniya tikildi. Burada iki konsert zalı yaradılıbdır. Böyük konsert zalının oturacaqlarının sayı 1200-dür, yəni, çox böyük konsert zalıdır. Filarmoniyanın ümumi sahəsi 40 min kvadratmetrə yaxındır. Onu da qeyd etməliyəm ki, Bakı Filarmoniyası ilə müqayisədə Gəncə Filarmoniyası həm böyükdür, həm daha da əzəmətlidir, möhtəşəmdir, gözəldir. Əlbəttə, belə gözəl binada keçiriləcək tədbirlər, konsertlər, tamaşalar əminəm ki, gəncəlilər üçün çox xoş olacaq.\nGəncə qədim mədəniyyət mərkəzidir və öz qədimliyini saxlamaqla bu gün yeniləşir, gözəlləşir. Mən son illər ərzində Gəncədə dəfələrlə olmuşam. Bu, mənim Prezident kimi Gəncəyə 15-ci səfərimdir. Gəncənin yeniləşməsi ilə bağlı bir çox addımlar atılıbdır. Bu gün həm qədim, həm müasir Gəncə nəinki Azərbaycanın, regionun mərkəzlərindən biridir. Burada infrastrukturla bağlı bir çox layihələr icra edilib. Qazlaşdırma 100 faiz səviyyəsindədir, elektrik enerjisi tam təmin edilir, içməli su layihəsi icra olunur. Bildiyiniz kimi, bu layihə çox böyük vəsait tələb edən layihədir, texniki cəhətdən də o qədər də asan layihə deyil. Bu layihənin icrası üçün əlavə addımlar atılacaq. Əminəm ki, 2019-cu ildə Gəncədə içməli su problemi də tamamilə aradan qaldırılacaq və sakinlər 24 saat təmiz içməli su ilə təmin olunacaqlar.\nYol infrastrukturunun təkmilləşdirilməsi, müasirləşməsi üçün addımlar atılıb, yenə də atılacaq. Bakı-Gəncə avtomagistralı dünyanın ən yüksək standartlarına cavab verir, dördzolaqlı gözəl, hamar, sürətli bir yoldur. Biz gələn ildən başlayaraq Gəncə-Gürcüstan sərhədi avtomobil yolunu da genişləndirəcəyik. Bizim həm digər şəhərlərimizə, həm də sərhədə gedən bu yol indi ikizolaqlıdır, genişləndirildikdən sonra dördzolaqlı olacaq.\nİstəyirəm gəncəlilər onu da bilsinlər ki, Bakı-Gəncə sürət qatarının işə salınması ilə bağlı məsələlərin araşdırılması üçün mənim tərəfimdən göstəriş verilmişdir. Bilirsiniz ki, indi Azərbaycan dünyanın ən müasir qatarlarını alır və bu proses davam etdiriləcək. Birinci sürət qatarları Bakı-Sumqayıt, Bakı-Gəncə qatarları olacaqdır. Dəmir yolunun yenidən qurulması prosesi uğurla gedir. Bakı-Böyük Kəsik dəmir yolu indi də təbii ki, tam istismardadır, ancaq o yolun keyfiyyətinin yaxşılaşdırılması nəticəsində qatarların sürəti təqribən 120 kilometrə bərabər olacaq. Beləliklə, Bakıdan Gəncəyə qatarla çox qısa müddət ərzində və çox komfortlu şəkildə gəlmək mümkün olacaqdır. Bütün bu layihələr ona görə icra edilir və ediləcək ki, biz insanlar üçün daha da yaxşı şərait yaradaq, insanlar daha yaxşı yaşasınlar. İnfrastruktur layihələrinin icrası məhz bu məqsədi güdür. Onların bir çoxu həll olunub, qalan məsələləri də həll edəcəyik.\nƏvvəlki illərdə də Gəncədə sosial layihələrlə, sənaye layihələri ilə bağlı bir çox gözəl işlər görülübdür. Bu gün mən bir neçə obyektin açılışında və təqdimatında iştirak edəcəyəm. Onlardan biri Dövlət Aqrar Universitetinin yataqxana binasıdır. Bu, ikinci bina olacaq. Birinci binanı da mən açmışam, o, 520 yerlik binadır. Bu binada da 500-dən çox tələbə yaşayacaq. Şəhərdəki 1 saylı məktəb də əsaslı təmir olunub, mən oraya da baxacağam. Böyük ticarət mərkəzləri - “Gəncə Moll”, “Grand Qafqaz” kompleksi açılır. Bu iki böyük ticarət obyektində minlərlə insan işlə təmin olunacaqdır. Gəncədə yeni parklar salınıb. Onların da təqdimatı bu gün nəzərdə tutulubdur. Biz yeni muzeyin açılışını da edəcəyik. İndi Gəncə muzeylər şəhəridir. Gəncə Azərbaycan xalqına o qədər görkəmli şəxsiyyətlər bəxş edib ki, onların hamısının Gəncədə muzeyləri olmalıdır və bu məsələ də öz həllini tapır.\nYadımdadır, əvvəlki illərdə Gəncədə müalicə-diaqnostika mərkəzinin, şəhər xəstəxanasının, “ASAN xidmət” mərkəzinin, Olimpiya-İdman Kompleksinin, sənaye obyektlərinin açılışları olub. Görülən bütün bu işlər Gəncənin həm sənaye, həm iqtisadi, həm mədəni həyatında çox mühüm rol oynayan amillərdir.\nNövbəti illərdə biz bu günə qədər həllini tapmayan, ancaq həllini gözləyən məsələləri də həll edəcəyik, ilk növbədə, əlbəttə, iqtisadi inkişafla bağlı məsələləri. Gəncədə yeni müəssisələrin yaradılması nəzərdə tutulur, iş yerlərinin açılması istiqamətində böyük işlər görülür və iki önəmli obyektin də tikintisi nəzərdə tutulur. Mən bu gün sizə onu da bildirmək istəyirəm və gəncəlilər də bilsinlər ki, Gəncə Dram Teatrının tikintisi ilə bağlı göstəriş verilib. Çox güman ki, gələn ildən başlayaraq teatrın tikintisi davam etdiriləcək, lazımi vəsait ayrılacaq və artıq bu teatrın tikintisinin nə vaxt başa çatacağı gəncəlilərdən asılı olacaq. Müasir böyük idman sarayının tikintisi də nəzərdə tutulur. Hələ 2000-ci illərin əvvəllərində Azərbaycanın ilk Olimpiya İdman mərkəzlərindən biri Gəncədə tikilmişdir. Artıq o vaxtdan təqribən 15 il keçir. Sonra bu Olimpiya İdman Mərkəzi əsaslı təmir olundu. Ancaq Gəncə əhalisinin və idmanla məşğul olmaq istəyənlərin sayı artır, uşaqlar idmana böyük maraq göstərirlər. Ona görə yeni müasir idman sarayının tikintisi də nəzərdə tutulur.\nBilirəm ki, gəncəliləri bir məsələ də narahat edir. O da çoxmənzilli binaların təmiri məsələsidir. Şəhərdə 72 belə bina var və bu binaların təmiri də nəzərdə tutulacaqdır.\nBeləliklə, bugünkü görüşümüz hesab edirəm ona görə əlamətdardır ki, bu gözəl, möhtəşəm filarmoniyanı biz birlikdə açırıq. Eyni zamanda, Gəncənin gələcək inkişafı ilə, görüləcək işlərlə bağlı sizə və gəncəlilərə bu məlumatı verirəm biləsiniz ki, Gəncə daim diqqət altındadır və şəhərin inkişafı, abadlaşdırılması, gözəlləşdirilməsi məni çox-çox sevindirir. Çünki Gəncə hər bir Azərbaycan vətəndaşı üçün əziz, doğma şəhərdir, bizim qədim mədəniyyət, incəsənət mərkəzimizdir. Son illər Gəncənin abadlaşdırılması istiqamətində çox yaxşı işlər görülür. Mən onu da bildirmək istəyirəm, - 15 səfərimin təcrübəsi müqayisə aparmaq üçün əlbəttə, mənə kifayət qədər imkan verir, - görürəm ki, son illər ərzində Gəncə doğrudan da çox sürətli inkişaf dövrünü yaşayır. Tarixi binalar bərpa olunur, yeni binalar tikilir, xiyabanlar, parklar, yaşıllıqlar salınır. Gəncə şəhərinə giriş indi çox gözəl və möhtəşəmdir, dahi Nizaminin əsərləri göz oxşayır. İndi dünya miqyasında böyüklüyünə görə üçüncü park Gəncədədir. Bu, hamımızı sevindirir. Heydər Əliyev Parkı doğrudan da möhtəşəm bir ictimai istirahət zonasıdır.\nMən bütün bu uğurlar, nailiyyətlər münasibətilə gəncəliləri, şəhər rəhbərliyini təbrik etmək istəyirəm, onların fəaliyyətini yüksək qiymətləndirirəm. Mən bundan sonra da Gəncənin hərtərəfli inkişafı üçün əlimdən gələni edəcəyəm ki, şəhər daha da gözəlləşsin, daha da abadlaşsın. Sizi bu gözəl hadisə münasibətilə bir daha təbrik edirəm.\nDoğrudan da bu gün çox əlamətdar bir gündür. Bu filarmoniyanın tikintisi, açılışı doğrudan da çox tarixi bir hadisədir. Təkcə ona görə yox ki, belə bir möhtəşəm bina tikilib və gəncəlilərin sərəncamına verilir. Eyni zamanda, ona görə ki, bu bina, bu möhtəşəm memarlıq abidəsi dövlətimizin gücünü və siyasətini göstərir, xüsusilə indiki şəraitdə ki, dünyada müəyyən dərəcədə tənəzzül yaşanır, iqtisadi böhran, maliyyə böhranı, xoşagəlməz halların çoxalması. Deyə bilərəm ki, indi bir çox ölkələrdə nəinki filarmoniyalar tikilmir, ümumiyyətlə, inkişafla bağlı perspektivlər də yoxdur. Amma görün, Azərbaycan nə dərəcədə inkişafda olan ölkədir, bizim imkanlarımız nə dərəcədə böyükdür ki, biz hətta o qədər də asan olmayan illərdə də mədəniyyət ocaqlarına bu qədər diqqət göstəririk, bu qədər vəsait ayırırıq. Filarmoniyanın binası başqa cür də ola bilərdi. Daha sadə, daha az xərc tələb edən bina ola bilərdi. Ancaq bizim yanaşmamız ondan ibarətdir ki, Gəncə kimi tarixi şəhərə bu cür gözəl memarlıq abidəsi yaraşır. Ona görə biz bunu da etdik. Həm gəncəlilər sevinir, həm də mən çox sevinirəm. Çünki hər bir adam öz əməyinin nəticəsini görəndə, əlbəttə ki, çox sevinir.\nBu gün ölkəmizdə səhiyyə, təhsil, mədəniyyət, sənaye, infrastruktur inkişaf edir, bütün sahələrdə inkişaf var. Siz də qeyd etdiyiniz kimi, Gəncə bu gün, eyni zamanda, böyük sənaye mərkəzinə çevrilir. Buradakı bir çox zavodlar ölkəmizin qeyri-neft sektorunun inkişafında çox önəmli rol oynayır. Burada minlərlə iş yeri yaradılıb. Gəncə avtomobil zavodunu qeyd etmək kifayətdir ki, biz onun timsalında Azərbaycanda sənaye istehsalının necə inkişaf etdiyini görək. Biz vaxtilə Belarus ilə traktor istehsalı sahəsində müqavilə bağladıq və burada Belarus traktorları, ondan sonra yük maşınları, avtobuslar yığılmağa, istehsal olunmağa başlanmışdır. İndi bu zavod nəhəng bir sənaye mərkəzidir. Gəncə avtomobil zavodu indi digər ölkələrdə sənaye sahələrinin yaradılmasında iştirak edir. Yəni, bu inkişaf buna gətirib çıxarıb ki, həm daxili tələbat təmin edilir, iş yerləri yaradılır, qeyri-neft sektoru inkişaf edir və biz artıq qonşu ölkələrə də öz məhsulumuzla, texnologiyalarımızla çıxırıq.\nBiz Gəncənin timsalında ölkəmizin ümumi inkişafını görürük. Sənaye istehsalı, iş yerlərinin, insanlar üçün şəraitin yaradılması, humanitar sahədəki fəaliyyətimiz – bütün bunlar hərtərəfli inkişaf deməkdir. Bu gün Azərbaycan cəmiyyəti bu inkişafdan bəhrələnir. Bu gün ölkəmizdə sabitlik, inkişaf təmin olunur. Biz bir çox önəmli layihələrə imza atdıq. Təkcə bu ilin hadisələrini sadalamaq kifayətdir ki, bizim energetika, nəqliyyat, dəmir yolu, idman sahələrində nə qədər uğurlarımız var. Bu il İslam Həmrəyliyi Oyunlarının keçirilməsi böyük hadisədir. Bu Oyunlarda əllidən çox ölkədən üç mindən artıq idmançı iştirak edirdi. Dördüncü İslam Həmrəyliyi Oyunlarını ən yüksək səviyyədə keçirmişik və idmançılarımız da bizi sevindiriblər, birinci yerə layiq görülüblər. Biz müsəlman aləmində birinci, Avropada ikinciyik.\nGəncədən keçəcək Bakı-Tbilisi-Qars dəmir yolunun açılışı tarixi hadisədir. Biz bu tarixi layihəni qonşu ölkələrlə birlikdə reallaşdırdıq.\nEnergetika sahəsində. “Azəri-Çıraq-Günəşli” yatağının istismar müddətinin uzadılması ölkəmizə on milyardlarla dollar əlavə sərmayə gətirəcək. Bütün bunlar ölkəmizin xeyrinə işləyir. Həm iqtisadiyyatımız, həm də siyasi gücümüz artır. Bütün uğurlarımızın təməlində Azərbaycan xalqının zəhməti dayanır. Bu gün hər bir yerdə inkişaf göz qabağındadır. Həm Bakıda, həm Gəncədə, həm də bütün bölgələrdə, bütün şəhərlərdə vətəndaşlar çox böyük həvəslə quruculuq işlərində iştirak edirlər.\nGəncə Dövlət Aqrar Universitetinin də indi çox böyük funksiyaları, çox böyük əhəmiyyəti var. İndi kənd təsərrüfatı ölkəmizdə çox böyük sürətlə inkişaf edir. Kənd təsərrüfatı məhsullarının ixracı təqribən 40 faiz artıbdır. Ona görə yataqxanaların tikintisi o məqsədi güdür ki, qonşu bölgələrdən gələn tələbələr orada rahat qala bilsinlər. Bilirəm ki, avadanlıqla, texnika ilə təmin olunursunuz ki, orada oxuyan uşaqlar artıq bu texnikaya öyrəşsinlər.\nÖlkəmizin çox böyük potensialı var - ilk növbədə, insan kapitalı. Biz vəsaiti əsasən insan kapitalına yönəltmişik. Əlbəttə ki, iqtisadiyyatımızın dayağı olan enerji sektorunu, qeyri-neft sektorunu, kənd təsərrüfatını, sənaye istehsalını da inkişaf etdiririk. Ona görə, bu gün dünya xəritəsinə baxanda, - əlbəttə, mən Azərbaycanı heç bir ölkə ilə müqayisə etmək istəmirəm, - istər-istəməz görürük ki, doğrudan da Azərbaycan uğurlu, sürətli, dayanıqlı inkişaf nümunəsi göstərir. Bu, bizi çox sevindirir. Biz bu ili də yaxşı göstəricilərlə başa vuracağıq. Gələn il daha da uğurlu olacaqdır. Mən bu yaxınlarda qeyd etdim ki, bizim heç bir maliyyə problemimiz yoxdur. Əgər olsaydı biz sosial layihələrə bu qədər vəsait yönəldə bilməzdik. Ona görə, bir daha demək istəyirəm ki, Dram Teatrının və İdman Sarayının, o cümlədən çoxmənzilli 72 binanın təmiri və tikintisi ilə bağlı vəsait qıtlığı olmayacaq. Sadəcə olaraq, siz burada işləri elə qurun ki, bu məsələlər tezliklə öz həllini tapsın və biz sizinlə növbəti açılışlarda görüşək. Sağ olun.\n“Biz düzgün yoldayıq” - İlham Əliyev\n“Azərbaycan öz hesabına yaşayan ölkələrdəndir” - Prezident\n“Azərbaycan çox ləyaqətli ölkə kimi tanınır” -\n“Azərbaycanda insanların ömrünün uzunluğu artır” - Prezident


Milli Qəhrəmanın heykəli önündəki səkini kimlər zəbt edib - FOTO - Azinforum.az İnformasiya Portalı\nAna səhifə / Aktual / Milli Qəhrəmanın heykəli önündəki səkini kimlər zəbt edib – FOTO\nMilli Qəhrəmanın heykəli önündəki səkini kimlər zəbt edib – FOTO\nQlobal.az-a verilən məlumata görə piyada səkisinə edilən müdaxilə “Avto Galery” avtomobil salonu tərəfindən həyata keçirilib. Belə ki, Milli Qəhrəmanın heykəli istiqamətinə gedən piyada səkisinə “Avto Galery” salonu tərəfindən metal konstruksiya əlavə olunub. “Avto Galery” bu metal konstruksiya vasitəsilə salona avtomobil yolu təşkil etdiyi deyilir.\n“Nəzərə almaq lazımdır ki, piyada səkiləri ilə hərəkətdə olanların arasında yaşlılar, uşaq arabası ilə hərəkət edənlər, fiziki cəhətdən problemli insanlar da var. Belə adamlar “Avto Galery” salonunun qarşısına çatanda məcburdurlar ki, salonun səkidə tikdiyi metal konstruksiyaya görə həyatlarını təhlükəyə ataraq maşın yolu ilə hərəkət etinlər. Ən acınacaqlı olan isə “Avto Galery” salonunun yaratdığı bu eybəcərliyin hər il dünyanın müxtəlif yerlərindən gələn insanlar tərəfindən ziyarət edilən Azərbaycanın Milli Qəhrəmanı Albert Aqarunovun heykəlinin önündə baş verməsidir. Bəs həmin insanlar bu səhnəni görəndə bizim xalq haqqında nə düşünürlər?!”-deyə məlumatda qeyd edilir.\nÖncəki “Kapital Bank” Şəhid ailəsini incidir… – GİLEY\nNövbəti İcra başçılarının hamısı yola salınır – NƏ BAŞ VERİR?


Bərdə Peşə Liseyində “Açıq qapı” günü keçirilib VİDEO - AZƏRTAC\nBərdə Peşə Liseyində “Açıq qapı” günü keçirilib VİDEO\nBərdə, 13 may, Tahir Ağaməmmədov, AZƏRTAC\nBərdə Peşə Liseyində “Açıq qapı” günü təşkil edilib.\nAZƏRTAC-ın bölgə müxbiri xəbər verir ki, rayon ictimaiyyətinin nümayəndələrinin, orta məktəb şagirdlərinin, valideynlərin, həmçinin işəgötürənlərin iştirak etdiyi tədbirdə qonaqlara peşə təhsil müəssisəsinin tarixi, təmirdən öncəki vəziyyəti, mühəndis pedaqoji heyət, həmçinin liseyin yeni infrastrukturu haqqında geniş məlumat verilib. Qeyd edilib ki, peşə liseyində aparılan yenidənqurma işləri nəticəsində beynəlxalq standartlara cavab verən maddi-texniki baza ilə təchiz olunmuş 4 mərtəbəli tədris binasının, 2 ədəd hər biri 192 yerlik yataqxananın, 3 mərtəbəli emalatxana və laboratoriya korpusunun, texnikaların saxlanması üçün 3 korpusdan ibarət qaraj və digər köməkçi binaların tikintisi həyata keçirilib. Diqqətə çatdırılıb ki, sözügedən lisey Bərdə və ətraf regionlardan olan 1200 tələbəyə 7 peşə sahəsi üzrə 30-a qədər ixtisas üzrə təhsil imkanı yaradır.\nTədbir zamanı iştirakçılar peşə təhsil müəssisəsinin emalatxanalarına baş çəkib, mövcud avadanlıq və xidmətlərlə yerində tanış olublar. Elektrik qaz qaynaqçısı, geyim üzrə dizayner istiqamətində təhsil alan tələbələrin əl işlərindən ibarət sərgiyə baxış keçirilib. Müxtəlif istiqamətlər üzrə təşkil edilən ustad dərsləri maraqla izlənilib. Qonaqların diqqətinə çatdırılıb ki, mərkəzdə əsasən kənd təsərrüfatı, heyvandarlıq və sənayenin digər sahələri üzrə peşə ixtisaslarının tədrisi aparılır. Tədbir zamanı işəgötürən təşkilatların rəhbərləri Bərdə Peşə Liseyi ilə əməkdaşlıq istiqamətləri haqqında məlumat verib, bu əməkdaşlığın tələbələr və işəgötürənlər üçün müsbət nəticə verəcəyini vurğulayıblar.\nPeşə Təhsili üzrə Dövlət Agentliyinin nümayəndəsi Nəriman Kərimli jurnalistlərə müsahibəsində deyib: “Bugünkü tədbir respublikanın müxtəlif yerlərində silsilə şəklində keçirilən “Açıq qapı” günlərindən biridir. Məqsəd orta məktəb şagirdlərini, rayon ictimaiyyətini, işəgötürənləri Mərkəzlə, eləcə də peşə hazırlığı ilə bağlı məlumatlandırmaq və gənclərə peşə seçimində kömək olmaqdır. Tədbirin Bərdədə keçirilməsi xüsusilə əhəmiyyətlidir. Bərdədə belə bir Mərkəzin istifadəyə verilməsi Qarabağda quruculuğun, bərpa işlərinin getdiyi, ixtisaslı kadrlara ehtiyacın artdığı bir dövrdə region üçün böyük hadisədir. Tədbirdə də əsas məqsəd yalnız Bərdə deyil, ətraf rayonlardan gələn şagirdləri, valideynləri, təhsil ictimaiyyətini peşə liseyi haqqında məlumatlandırmaqdır. Gəncləri peşə liseyində təhsil almağa, peşələrə yiyələnərək, ölkənin inkişafına, yenidənqurma və quruculuğa dəstək verməyə dəvət edirəm”.\nAZERTAG.AZ :Bərdə Peşə Liseyində “Açıq qapı” günü keçirilib VİDEO


İstirahet kompleksindeki ucqun hadisesi ile bagli teqsirlendirilen sirket emekdasinin mehkeme istintaqi yekunlasib - Azadliq Xeber\nİstirahet kompleksindeki ucqun hadisesi ile bagli teqsirlendirilen sirket emekdasinin mehkeme istintaqi yekunlasib\nİstirahət kompleksindəki uçqun hadisəsi ilə bağlı təqsirləndirilən şirkət əməkdaşının məhkəmə istintaqı yekunlaşıb\n5 Avqust, 2017 16:07 xeber – Bakı Ağır Cinayətlər Məhkəməsində istirahət kompleksində baş vermiş uçqun hadisəsi ilə bağlı təqsirləndirilən “Xəzər-1” firmasının iş icraçısı Eltun İsmayılovun cinayət işi üzrə məhkəmə prosesi davam etdirilib.”Report”un məlumatına görə, hakim Fikrət Qəribov sədrliyi ilə keçirilən prosesdə məhkəmə istintaqının yekunlaşdığı elan olunub.Prokuror çıxış üçün məhkəmədən vaxt istəyib.Məhkəmənin növbəti iclası avqustun 8-nə təyin edilib.İstintaqla müəyyən edilib ki, E.İsmayılov Səbail rayonu, Salyan şossesi 142 ünvanda inşa edilən istirahət kompleksinin tikintisində üzərinə tikinti quraşdırma işlərinin icrasını layihə sənədlərinə, tikinti norma və qaydalarına, texniki şərtlərə və digər normativ sənədlərə uyğun təşkil etmək, icrası nəzərdə tutulan tapşırıqları müəyyənləşdirməklə onların icrasına nəzarət etmək vəzifələri qoyulmuş şəxs kimi iş icraçısının vəzifə öhdəliklərinin tələblərini pozub. Nəticədə istirahət kompleksinin giriş hissəsindəki tavan səthinin quraşdırılması məqsədilə 8,5 metr hündürlükdə beton tökülməsi üçün nəzərdə tutulan taxtabəndin uçması baş verib, orada fəhlə işləyən Rövşən İbrahimov və Ramal Yolçuyev ölüb, Fidayəddin Xanlarov, Firəddin Xanlarov, Əmir Mehdiyev, Təbriz Şükürov, Tofiq Hüseynov və Ayaz Orucov müxtəlif dərəcəli bədən xəsarətləri alıblar. E.İsmayılova Cinayət Məcəlləsinin 222.3-cü (tikinti işlərinin aparılmasının təhlükəsizlik qaydalarını pozma, zərərçəkmiş şəxsin ölümünə və ya digər ağır nəticələrə səbəb olduqda) maddəsi ilə ittiham olunur. Onun barəsində başqa yerə getməmək haqqında iltizam qətimkan tədbiri seçilib.Təqsirləndirilən şəxs qismində dindirilən E.İsmayılov ibtidai istintaq zamanı ona elan olunmuş ittihamla özünü təqsirli bilib. O, ifadəsində müxtəlif tikinti firmaları ilə əlaqə saxladığını deyib. E.İsmayılov bu ilin aprel ayında “Xəzər-1” firmasının rəhbərliyi ilə əmək müqaviləsi bağladığını, iş icra layihəsi ilə tanış olduğunu, aprelin 12-də isə tikintidə uçqunun baş verdiyini söyləyib: “Hadisə ikinci iş günümdə günorta saatlarında qeydə alınıb. Həmin gün əraziyə beton qarışdıran maşınlar gəldi. Daha sonra 16 maşın betonu boşaldıb getdi, 250 tona yaxın beton karkasa töküldü. Son iki maşının boşaldılmasını işçilərə tapşırıb, zirzəmiyə düşdüm. Bu zaman ucadan səs eşidib, bayıra qaçdım. Restoranın girişinin tavan hissəsində içərisinə beton tökülmüş örtüyün aşağı çökərək müvəqqəti örtüyü dağıtdığını, orada işləyən fəhlələrin isə çöküntü altında qaldığını gördüm”.


Sarkisyanın qardaşı oğlu Ermənistana ekstradisiya olunacaq - modern.az\n10 Dekabr 2019, 15:50 | DÜNYA\nErmənistan Baş Prokurorluğu eks-prezident Serj Sarkisyanın Çexiyada saxlanılan qardaşı oğlu Narek Sarkisyanın tezliklə ölkəyə ekstradisiya olunacağını bildirib.\nModern.az Ermənistan KİV-nə istinadən xəbər verir ki, bu barədə Baş prokurorun məsləhətçisi Qoar Abramyan açıqlama verib.\nO, rəsmi Yerevanın ekstradisiya xahişinə müsbət cavab verildiyini xatırladıb.\nNarek Sarksiyan silah və narkotik qaçaqmalçılığında ittiham olunur. 2018-ci ilin dekabrında İnerpol onu Praqada saxlayıb. Narek Sarkisyan Honduras vətəndaşı Franklin Qonsalesin adına olan pasportla gizlənirdi.


Azərbaycanda dəhşətli qətl: oğul anasını öldürüb, meyitini yandırdı\nSumqayıtda mərhum rejissorun xatirəsi anılıb -FOTO\nSumqayıtda kombinatda yanğın olub\nTarix: 14-09-2018, 14:16 Oxunma sayı: 927 Bölmə: Şou-biznes\nXeberle.com xəbər verir ki, teleaparıcı Səidə Bəkirqızının Milli.Az-a müsahibəsi.\n- Səidə xanım, televiziya sahəsinə gəlişinizi necə xatırlayırsınız?\n- Televiziyaya 2001-ci ildə gəlmişəm. Ağlım kəsəndən əlimə daraq alıb evdə aparıcılıq edirdim. Qəzetləri intonasiya ilə evdə oxuyurdum ki, guya xəbər aparıram (gülür). Beləliklə 2001-ci ildə arzularımın ardınca gəldim Dünya Müstəqil Teleradio Şirkətinə. Bax belə, televiziya ilə ayrılmaz bağlılığım yarandı.\n- Bu sahədə kimlərdən dərs almısınız?\n- Desəm ki, öz müəllimim özüm olmuşam bəlkə də inandırıcı görünməz. Sözün yaxşi mənasinda oğruyam. Gözəl danışan aparıcılardan, jurnalistlərdən çox məqamlari oğurlamişam, baxıb öyrənmişəm. Amma təbii ki, televiziya sahəsində bəhrələndiyim insanlar da olub. Televiziyada fəaliyyətə başladığım müddətdə "İnternews Azərbaycan"la əməkdaşlıq etmişəm. Orda Zeynal Məmmədli və Lalə Ədalətqızı kimi müəllimlərim olub. Televiziyanın çox incəliklərini onlardan öyrənmişəm.\n- Sizcə teleaparıcının təhsili olmalıdır yoxsa, bu bir o qədər də önəm daşımır?\n- Mən "Televiziya və Radio Verilişləri" ixtisasını bitirmişəm. Əslində televiziya mühəndisiyəm (gülür). Səlist danışığı, efir mədəniyyəti olan aparıcılar sırasındayam. Mən jurnalistikanı bitirib, iki cümləni bir-birinin ardınca deyə bilməyən o qədər tələbə görmüşəm ki... "Dünya TV"də həm də baş redaktor olduğum üçün belə tələbələrlə çox işləyirdim. İnanın ki, çox hallarda təhsil işə yaramır. İstedad bətindən gəlməlidir. Quyunun su məsələsi kimi.. Sonradan dolmaz, sadəcə arta bilər.\n- Teleaparıcı hansı vacib xüsusiyyətlərə malik olmalıdır?\n- Mütləq səlis danışığı, söz ehtiyyatı və görünüşü olmalıdır.\n- Görünüş çox önəmlidir?\n- Bəli, önəmlidir. Düzdür, dünya gözəli olmaq lazım deyil. Amma tamaşaçıya müsbət enerji ötürmək üçün baxımlı və qəşəng olmaq lazımdır. Siz baxımsız, səliqəsiz aparıcıya nə qədər baxa bilərsiniz?\n- Özünüzü hansı kateqoriyalı aparıcılara aid edirsiniz?\n- Bircə onu deyə bilərəm ki, aşağı səviyyəyə, özünü apara bilməyənlər kateqoriyasına aid deyiləm. Həm də bizim kateqoriyamızı təyin edən tamaşaçıdır. Özümüzdən razı və ya narazı olmağımız heç nəyi dəyişmir. Amma yenə də əsas efir mədəniyyətidir ki, mən onu həmişə qoruyuram.\n- İlk aparıcılıq etdiyiniz veriliş hansı olub?\n- Televiziyada fəaliyyətə başladığım 7 ay idi ki, xəbərlər informasiya proqramına aparıcı təyin olundum və bununla da mənim uşağlıqdakı darağımı mikrofon əvəz etdi. Mən həyatımın ən böyük arzusunu reallaşdırdım. Düzdü, televiziyada müxtəlif səpkili proqramlar aparmışam, amma xəbərlərin xüsusi yeri var. Xəbər çatdirmaq mənim üçün ayrı bir zövqdür. Təbii ki, yenə də işimi məhz xəbər aparıcısı kimi davam etdirməyi düşünürəm. Əslində, xarakterimdəki ciddilikdən də irəli gəlir xəbərləri sevməyim.\n- Bir çox telekanallarda teleaparıcı olaraq çalışmısınız. Əslində sizi hansısa telekanalın siması saymaq düzgün deyil. Telekanal simasına çevrilmək sizin maraq dairənizdə olmayıb?\n- Mənim üçün əyalət və paytaxt heç vaxt fərq etməyib. Bilirsiniz niyə? Çünki onların hamısının bir adı var - televiziya. Mənim sevdiyim, rahatlıq tapdığım və zövq aldığım məkan. Mən "Dünya TV"də 10 il çalışmışam. Hamı məni oranın ən sevilən və yaxşı aparıcısı kimi xatırlayır. İnsanın harada çalışmasından asılı olmayaraq yaxşı aparıcıdırsa, həmişə seviləcək və xatırlanacaq. Mənim bir simam var və telekanallara da məhz o sima ilə çıxıram (gülür). Əsas odur ki, simasız olmayasan.\n- Deyəsən simasız insanlarla yolunuz çox kəsişib.\n- Təəssüf ki, çox! Xaraktersiz, mənən kasıb insanla desəm daha düzgün olar. Nəticə etibarı ilə gətirib simasızlığa çıxarır. Həm də indi insanların neçə üzlü olduğunu təyin etməyin çətin olduğu bir zamanda yaşayırıq.\n- "ANS TV"də "Əslində mən" verilişinin həm müəllifi, həm də aparıcısı oldunuz. Niyə bu verilişə bir neçə aparıcı təyin olundu?\n- Bəli, "Əslində mən" verilişinin müəllif və aparıcısı olmuşam. Sonra məni gündəlik başqa bir verlişə təyin etdilər və mən o verilişi sevərək həmkarım Zabirə təhvil verdim. Amma daha sonra çox təəssüf ki, veriliş daha iki aparıcı dəyişdi. Bilirsiniz, bəzən rəhbər olmaq televiziyanı yaxşı idarə etmək, gözəl bilmək, işçini anlamaq mənasına gəlmir. Bəzən televiziya elə təyinatlar olur ki, insan bilmir necə reaksiya versin. Nə susa bilirsən, nə də danışa. O verilişdə rəhbərliyin dəyişkən fikirinin qurbanı oldu.\n- Əslində siz...\n- Əslində mən Səidə Bəkirqızıyam. Olduğu kimi görünən, göründüyü kimi olan Səidə Bəkirqızı. İşinin alınması və ya yaxşı getməsi xatirinə heç kəsə yaltaqlanmayan, bacardığı qədər yaxşılıq etməyə, əl tutmağa çalışan Səidə Bəkirqızı.\n- Atanızın adını soyad kimi götürmək sizin istəyiniz olub yoxsa atanızın?\n- Bu atamın istəyi ilə oldu. Çox şadam ki, onun arzusunu yerinə yetirdim. Teleaparıcılığa yeni başlamışdım. Dost-tanışlar atamdan soruşublar ki, Bəkir, bu sənin qızın Səidədir? Bir gün işdən evə gələndə atam dedi ki, qızım olar ki, sən efirdə Səidə Bəkirıqızı kimi təqdim olunasan? Mən də böyük məmuniyyətlə "hə" dedim və səhəri gündən televiziyada məhz Səidə Bəkirqızı kimi təqdim olundum. Beləliklə insanlar sualının cavabını tapdı, mənsə fəxrlə ata adını daşıdım. 18 ildir ki, atamın adı mənim adımla bərabər çəkilir (kövrəlir). Düşünürəm ki, mənim adıma ancaq Bəkirqızı yaraşardı.\n- Hansı yaşda olursan ol, valideynə həmişə ehtiyac olur. Atanızı itirəndə insan itkisindən də əlavə nəyi itirdiniz?\n- Desəm ki, hər şeyimi itirdim, inanarsınız? Düzdür, anam həyatdadır. Allah bütün anaların canını sağ etsin. Amma atalar qızları üçün başqa bir zirvədə dayanırlar. Atasız qız həqiqətən də boynubükük olur. Atamın rəhmətə gedəcəyi günü mən bilirdim. Səhər saat 6 idi. Yuxuda gördüm ki, bir qadın mənə deyir ki, sənin atan bu gün öləcək. Hələ də o səs qulağımdadır və məni dəhşət bürüyür. Öz ağlamağıma yuxudan ayıldım. Təəssüf ki, yuxuda qadının mənə dediyi gerçək oldu. Mən təkcə atamı yox, dostumu, qardaşımı, arxamı, güvənimi, yerişinə həsəd apardığım, duruşundan zövq aldığım, qızı ilə fəxr edən bir insanı itirdim. Ailədə 3 uşağıq - 2 qardaş, 1 bacı. Biz xəstələnəndə atam körpə uşaq kimi başımızın üstündə durub ağlayırdı, "övladıma gələn dərd-bəla mənə gəlsin" deyirdi. İndi sizcə mən nəyimi itirmişəm? (kövrəlir).\n- Onun boşluğunu həyatınızda kim doldurdu?\n- Əslində boşluqlar dolmur və heç vaxt da dolmayacaq. Düzdü əmilərimdən atamın ətrini alıram. Amma onlar boşluq doldurmurlar, sadəcə təsəlli verirlər. Böyük qardaşım atama bənzəyir. Amma yenə də atam ola bilməz. Bu həyatda kimsə kimsəni əvəz etmir.\n- Bəzən deyirlər ki, həyat yoldaşı atanın yarısıdır.\n- Həyat yoldaşı da atadır, çünki onun da balaları var. Amma o, öz balalarının atasıdır. Həyat yoldaşın atanın yarısı ola bilməz. Çünki ata yarılanmır.\n- Səidə, sonuncu dəfə keçən il "Lider TV"də "Sizin səhhət" verilişinə aparıcılıq etmisiniz. Hal-hazırda fəaliyyətinizi harada və necə davam etdirirsiniz?\n- Hal-hazırda ATV telekanalında "ATV səhər" verilişinin redaktoru kimi çalışıram.\n- Teleaparıcı kimi fəaliyyətinizə son qoymusunuz?\n- Xeyr, hələ bunu demək olmaz.\n- Çalışdığınız hansı televiziyanı daha çox sevirsiniz?\n- Mənim üçün hamısı doğmadır. Amma ATV-nin sözün həqiqi mənasında bir ayrı yeri var. Mən həmişə deyirəm ki, ora cavan, həm də cavanların kanalıdır. Elə düşünürəm ki, ATV-də çalışan 50-60 yaşlı insan da özünü 30-35 yaşında hiss edir. İnsanın işlədiyi mühit çox önəmlidir. ATV həmişə birinci olub və bunu hamı bilir.\n- Reallaşmayan arzunuz var?\n- Necə deyərlər, "Bu kino ki var, çox qəliz məsələdir". İndi bu arzular da yaman qəlizləşib. Hər gün yeni arzular doğur. Onların həyata keçməsi üçün heç ömür də bəs etməz. Bir ananın ən böyük arzusu nə ola bilər? Övladlarını sağlam və xoşbəxt görmək. Allah bizə onları yaxşı böyütmək üçün maddi və mənəvi imkan versin.\n- Özünüzə neçə il ömür arzulayırsınız?\n- Sözün düzü qocalmaqdan, kiməsə möhtac qalmaqdan çox qorxuram. Hərdən yaşlı qadın görəndə pis oluram. Bilirəm ki, mənim də birazdan əllərim əsəcək, belim büküləcək və əvvəlki təravətim qalmayacaq. Ona görə də Allahdan özümə 50 yaş arzu edirəm. Qoy öləndən sonra da yaddaşlarda gözəl qalım və kimsəyə möhtac olmadan ölüm. Necə deyərlər, yerdə qalan ömrümü də Allah balalarıma bağışlasın.\nTarix: 11-05-2015, 10:54 Oxunma sayı: 757 Bölmə: İqtisadiyyat\n"Gəlinimə dedim ki, bayram günü anangilə getmə, vurub buynumu sındırdı" - Azərbaycanda\nTarix: 4-01-2019, 11:30 Oxunma sayı: 260 Bölmə: Reklam-Banner / Hadisə\nTarix: 29-01-2018, 23:31 Oxunma sayı: 246 Bölmə: İqtisadiyyat\nCIF bazisi üzrə İtaliyanın Augusta limanı şərtləri ilə Azərbaycanın yüngül neftinin qiyməti son\nTarix: 31-05-2018, 15:25 Oxunma sayı: 343 Bölmə: Sumqayıt\nSumqayıt şəhər N.Nərimanov adına Mədəniyyət Mərkəzində tanınmış xanəndə, Əməkdar incəsənət\nTarix: 19-09-2018, 11:51 Oxunma sayı: 2 264 Bölmə: Reklam-Banner / REDAKTOR SEÇİMİ / Sumqayıt\nSüni artırılmış taksomertlərin və küçədən sifariş edilən taksilərin əvəzinə ədalətli qiymətlər və\nSumqayıtda narkomafiya üzvləri yaxalandı - FOTO\nTarix: 13-09-2018, 15:42 Oxunma sayı: 382 Bölmə: Sumqayıt / Manşet\nSumqayıtda hava üzünə həsrət qalan qardaşlar: bir fədakar ananın fəryadı - VİDEO\nBeyin axını: tanınmış alimlər ölkəni tərk edir - Ekspert\nKanadada yaşayan sumqayıtlı alim - FOTO\nİki ailə arasında torpaq davası: 6 nəfər ölüb - FOTO\n4 gündə beyini sıradan çıxaran və dəhşətli xəstəliklər yaradan qidalar - FOTO\nSumqayıtda mədəniyyət işçisi xərçəngdən dünyasını dəyişdi -FOTO\nSumqayıtda kişidən biabırçı hərəkət: blokda - VİDEO\nAzərbaycanda bazar gününə olacaq hava açıqlanib\nMüşfiq Məmmədli:"Laçını düşünmədiyim, o gözəl yerləri xatırlamadığım gün yoxdu" - MÜSAHİBƏ\nAzərbaycanda 3 ayda 4 min cütlük boşanıb\nSumqayıtda kişi öğey xalasını öldürüb, evindən pul oğurladı\nAzərbaycanda dəhşətli qəza: İnsanlar yola səpələndi - VİDEO (18+)\nAfaq yataqda şəklini paylaşıb, məsləhət verdi — "Fizikada bir qayda var..."


Kartof tərifləri Toyuq Şəbəkəsi Toyuq tərifləri Əsas yeməklər\nŞirin kartof sevirsinizmi? Onları plitənin kənarına itirməyin. Kök vejetaryen bu dadlı, balanslı yeməkdə mərkəzi mərhələ alır. Qovurulmuş şirin kartof, hişirilmiş ızgara edilmiş toyuq və sote edilmiş tərəvəzlərin qarışığı ilə doldurulur - hamısı barbekü sousu ilə tossed. Biriniz üçün yemək yapsanız və ya qala yandırma yeməyinə yeni bir yol axtarırsınızsa, bu yeməyi BBQ siyahısına əlavə edin.\n1 kiloluq tavuk göğüsleri\n2 qaşığı zeytun yağı (bölünmüş)\n1/2 fincan ovuc (doğranmış)\n1 bell bibər (1/4 düym kublar)\n2 fincan qala\n1/4 fincan bbq sousu (daha çox zövq üçün)\n1/4 fincan yaşıl soğan (incə dilimlənmiş)\nFırını 375 ° F-ə qədər yandırın. Hər bir şirin kartof folqa parça və çörəkçilik hesabatı yer. 45 dəqiqə 1 saat və 15 dəqiqəlik soba mərkəzində sobada bişirin, ya da kartof toxuma yumşaq və bıçaq bədəndən asanlıqla qova bilər. Saat kartofun ölçüsündən asılı olaraq dəyişir. Həm də tam bişirilməyə yaxınlaşdıqca şirin ətri qoxulmağa başlaya bilərsiniz.\nDuz, bibər və bibər ilə toyuq göğüslerinin hər iki tərəfini bişirin. Orta yüksək temperaturda böyük bir tirajı qızdırın. 1 kaşığı yağ əlavə edin və qızdırmaq üçün imkan verir. Diqqətlə toyuq göbəyinə əlavə edin və 6 dəqiqə bişirin. Digər tərəfə tökün, istiliyi orta səviyyəyə endir və başqa 6 ilə 7 dəqiqə bişirin və ya artıq çəhrayı deyil və toyuqun daxili temperaturu 165 ° F-ə çatır. Bir az istirahət və sərinləmək üçün təmiz bir boşqabın köçürülməsi. Bir az soyudulur, toyuq ½ düym kublar doğramaq.\nFərqli bir qabda qalan yağ əlavə edin və soğan və bibərini sürüşdürün, ətirli qədər 2-3 dəqiqə bişirin, davamlı qarışdırın. Sarımsaq və qalalı əlavə edin və yalnız 2 dəqiqəyə qədər sürünənə qədər bişirin və davamlı qarışdırın. Dadmaq üçün duz və bibərlə yüngül mövsümdür. İstidən çıxarın və bir qaba köçürün.\nBitki qarışığına toyuq əlavə edin və barbekü sousunu əlavə edin və birləşdirilməyə qədər qarışdırın.\nŞirin kartof pişirildikdən sonra açın. Kartofun mərkəzindən yolun üçdə bir hissəsini doldurun, uzununa doldurun. Şirin kartofu məşq etmək üçün çəngəl istifadə edin və daha dərin bir boşluq qazanmaq üçün bir az çıxarın.\nHər şirin kartofa qaşıq və hətta tərəvəz / toyuq qarışığı miqdarı. İstədiyimizdə toyuq əlavə qızardılmış barbekü sousunun üstünü çayla yandır və yaşıl soğan ilə qarnir.\nSodyum 386 mg\nMərakeşli Toyuq Briouat Recipe\nƏsas qızardılmış çörək resepti


Məxfilik siyasəti | Stamina online\nAz.staminaon.ru veb saytının istifadə olunması, İstifadəçinin İstifadəçi Sazişinə və bu Məxfilik Siyasətinə və orada göstərilən şəxsi məlumatlarının işlənməsi şərtlərinə qeyd-şərtsiz razılığı deməkdir; bu şərtlərlə razılaşmadıqda İstifadəçi saytdan istifadə etməkdən çəkinməlidir.\nHəmçinin, bu servisin (xidmətin) məxfilik siyasətinin tələblərinə uyğun olaraq LiveInternet İnternet-statistika servisi (xidməti) tərəfindən cookies-lər istifadə olunur. Statistika sistemi saytın istifadəçiləri haqqında şəxsiyyətsizləşdirilmiş məlumatları emal edir: bölgə, yaş kateqoriyası, istifadə olunan texniki cihazın bəzi parametrləri. İstifadəçini müəyyənləşdirməyə imkan verən ad və ya E-poçt ünvanı kimi məlumatların heç biri istifadə olunan məlumatlara daxil edilmir.\nİlk dəfə sayta daxil olduqda, cookie fayllarından istifadə olunması üçün Sizin razılıgınız barədə sorğu verilə bilər. Əgər cookie fayllarından istifadə olunmasını bəyəndikdən sonra, Siz öz qərarınızı dəyişmək istəsəniz, Sizin brauzerdə saxlanılan cookie fayllarını silməklə və trekerlərin bloklanmasını tənzimləməklə bunu edə bilərsiniz. Siz, həmçinin bütün cookie fayllarını və ya müəyyən saytlardakı cookie fayllarını qəbul etmək və ya üstündən keçməklə onlardan imtina etmək üçün(bunu əsasən brauzerin tənzimləyicilərində etmək olar – xahiş olunur, brauzerlə iş üzrə və ya onu işləyib hazırlayan saytın rəhbərliyinə müraciət edin) öz brauzerinizin tənzimləyicilərini də dəyişə bilərsiniz.\nƏsas Səhifə © 2009–2020 STAMINAon.com


Səudiyyə Ərəbistanının təhlükəsizlik qüvvələri terror planının qarşısını alıb - Report.az\nSəudiyyə Ərəbistanının təhlükəsizlik qüvvələri terror planının qarşısını alıb\n30 Aprel, 2016 00:42\nŞübhəli şəxslər təslim olmaqdan imtina ediblər və təhlükəsizlik qüvvələri ilə atışma zamanı öldürülüblər\nBakı. 30 aprel. REPORT.AZ/Səudiyyə Ərəbistanının təhlükəsizlik qüvvələri ölkədə terror aktının həyata keçirilməsinin qarşısını alıb.\n"Report" xəbər verir ki, bu barədə ölkənin Daxili İşlər Nazirliyi məlumat yayıb. Məlumata görə, Səudiyyə Ərəbistanının təhlükəsizlik qüvvələri terror aktı həyata keçirmək istəyən iki şübhəli şəxsi zərərsizləşdirib.\nTəhlükəsizlik qüvvələrinin əməkdaşları ölkənin cənub-qərbindəki Asir əyalətində iki şübhəli şəxsin idarə etdiyi avtomobilin yerdəyişməsini müşahidə ediblər. Daxili İşlər Nazirliyinin məlumatına görə, maşınlardan birində partlayıcı maddənin qoyulması ehtimal edilib.\nAvtomobillərin sürücüləri, təhlükəsizlik qüvvələrinin onları izlədiyini gördükdə gizlənməyə səy göstəriblər. Terror aktı na hazırlıqda şübhəli bilinən hər iki şəxs təslim olmaqdan imtina ediblər və təhlükəsizlik qüvvələri ilə atışma zamanı öldürülüblər. Şübhəli şəxslərin şəxsiyyətləri hələ müəyyən edilməyib.


05:26 5 Sentyabr 2018\nÇinin paytaxtı Pekində dünyanın ən böyük hava limanı inşa edilir.\nMetbuat.az xarici KİV-lərə istinadən xəbər verir ki, Pekinin mərkəzindən 50 kilometr cənubda yerləşən yeni hava limanında tikinti-quraşdırma işlərinin gələn ilin iyununda başa çatması nəzərdə tutulub.\nPekində üçüncü hava limanı olacaq Dasin aeroportundan həm daxili, həm də beynəlxalq uçuşlar həyata keçiriləcək. Hava limanının sərnişin ötürmə gücü 2025-ci ildə 72 milyon nəfərə, yük ötürmə gücü isə 2 milyon tona çatacaq. Ümumi sahəsi bir milyon kvadratmetrə qədər genişləndiriləcək hava limanının ərazisində dünyada ilk dəfə sürətli dəmir yolu xidməti də olacaq. Aeroportun 4 uçuş-enmə zolağı ildə 620 min təyyarə qəbul edib, yola salacaq.\nQeyd edək ki, hazırda Pekində yalnız daxili uçuşların həyata keçirildiyi “Nanyuan” hava limanı və sərnişin ötürmə qabiliyyətinə görə ABŞ-dakı Atlanta hava limanından sonra ikinci olan “Pekin Paytaxt” beynəlxalq aeroportu fəaliyyət göstərir. Cari ilin birinci yarısında 49,38 milyon sərnişin “Pekin Paytaxt” aeroportundan istifadə edib ki, bu da əvvəlki ilin eyni dövrü ilə müqayisədə 5,91 faiz çoxdur. Çin hökuməti sərnişin axınının çoxalmasını nəzərə alaraq “Pekin Paytaxt” hava limanının yükünü azaltmaq məqsədi ilə bir neçə il əvvəl paytaxtın Dasin rayonunda yeni aeroportun inşasına qərar verib.\nTürkiyə İraqın notasına cavab verdi\n15 Dekabr 2018 21:50\nParis yenə qarışdı: 100-dən çox “sarı jiletli” saxlanılıb - FOTO\n15 Dekabr 2018 21:37\n15 Dekabr 2018 21:27


Bakıda və Abşeron yarımadasının ərazisində zaman-zaman evlərə verilən təbii qazın təzyiqi aşağı düşür. Bu problem hava şərtləri dəyişəndə xüsusilə dərinləşir. Qazın təqyiqinin aşağı düşməsi Masazır qəsəbəsində, Sumqayıtda və Bakı ətrafında da müşahidə edilir.\nMənzildə qazın zəif olması barədə Sputnik Azərbaycan-a Sumqayıt şəhər sakini Könül Məmmədova şikayət edib. O, şəhərin dördüncü kvartalında, demək olar ki, lap mərkəzində yaşayır: "Lakin buna baxmayaraq, daim qazın verilişi dayandırılır, yaxud da təzyiqin aşağı düşməsi müşahidə edilir. Odur ki, qaz plitəsinin üstündə çaydanı qaynatmaq praktiki olaraq mümkün deyil".\n"Hamamda isə yalnız gecəyarısı, qonşular şirin yuxuda olduqlar vaxt yuyunmaq mümkündür. Çünki yalnız həmin vaxtlarda qazın təzyiqi bir qədər artır və su qızdırıcısı suyu nisbətən çimmə temperaturuna qədər isidə bilir" — şikayətçi deyir.\nQaz probleminin heç cür həllini tapmadığını, qışın isə qapıda olduğunu görən Məmmədovlar ailəsi alternativ olaraq elektrik su qızdırıcısı almaq qərarına gəliblər. Baxmayaraq ki, bu, elektrik enerjisinin qiymətlərinin yüksək olması fonunda onların cibinə külli miqdarda ziyan vuracaq.\nBütün bunlara baxmayaraq, "Azəriqaz" İstehsalat Birliyinin (İB) İctimaiyyətlə Əlaqələr şöbəsinin müdiri İbrahim Kərbəlayev abonentin dediklərini təkzib edir. O, Sputnik Azərbaycan-a açıqlamasında bildirir ki, mənzillərə qaz mövsümdən asılı olmayaraq, istehlaka uyğun verilir.\nKərbəlayev deyir ki, tələbatın artmasına uyğun olaraq qaz verilişi də artırılır: "Əgər yay vaxtı qaz istehlakı 5-10 milyon kubmetr çərçivəsində dəyişirsə, qışda qaz xərcləri iki dəfə artır. Hazırda respublika ərazisində qaz verilişində heç bir problem yoxdur. Əhali tələbata uyğun olaraq tam surətdə qazla təchiz edilir.\n"Qazın təzyiqi gündəlik olaraq tənzimlənir. Qaz verilişində hər hansı problem yaranarsa, vətəndaş "Azəriqaz"ın "qaynar xətti"nə — 185 nömrəsinə zəng vursun. Zəng vurub problemlə bağlı məlumat verərək və qeydiyyatdan keçərək qısa zamanda qaz idarəsinin işçilərini problemin olduğu ünvana çağıra bilərsiniz" — deyə İB sözçsü bildirir.\nKərbəlayev əminliklə diqqətə çatdırır ki, qazı heç bir səbəb olmadan, sadəcə götürüb kəsə bilməzlər: "Yalnız o hallar istisna ola bilər ki, abonentlər qabaqcadan xəbərdar edilməklə təmir işləri planlaşdırılmış olsun".\nQeyd edək ki, hazırda "Azəriqaz" İB-nin abonentlərinin sayı 2 milyon 149,772 min nəfərdir. 2018-ci ilin yanvar-avqust ayları ərzində İB-də əhali qrupundan olan 55,689 min yeni abonent qeydiyyatdan keçib. Onlardan 34,002 mini Bakı, Abşeron və Sumqayıt ərazilərini, 21,687 mini isə regionları əhatə edir.\nTeqlər : #Əhalinin köhnə dərdi təzələnməyə başlayıb,#rəsmi qurum isə iddiaları təkzib edir ,\nKanadanın Yukon bölgəsində ilk məscid fəaliyyətə başladı - FOTO


Çimərlik mövsümü gəlir: 50 manatdan başlayan qiymətlər... - REPORTAJ, FOTOLAR - Azinforum.az İnformasiya Portalı\nAna səhifə / Sosial / Çimərlik mövsümü gəlir: 50 manatdan başlayan qiymətlər… – REPORTAJ, FOTOLAR\nÇimərlik mövsümü gəlir: 50 manatdan başlayan qiymətlər… – REPORTAJ, FOTOLAR\nŞıxovda azsaylı pulsuz çimərliklər də özəlləşdirilir\nYay fəslinin gəlişi ilə plyaj mövsümü də start götürür. Mövsüm hələ başlamasa da, artıq çimərliklərdə qızğın hazırlıq işləri aparılır. Özəl çimərliklərdə sahil boyunca qum təmizlənir. Yenə də əhalinin kasıb təbəqəsi xalq çimərliklərinə, bir qədər imkanı olanlar isə özəl çimərliklərə üz tutacaq. Kasıb təbəqə təmizliyin və istirahət imkanlarının olmamasından, özəl çimərliyə getmək istəyənlər isə qiymətlərin nə qədər bahalaşacağından narahatdırlar. Bəs görəsən, bu il çimərlik mövsümündə Bakı sakinlərini hansı səviyyədə xidmətlər və qiymətlər gözləyir?\n“Yeni Müsavat”ın müxbiri paytaxtın müxtəlif istiqamətlərində yerləşən bir neçə özəl istirahət mərkəzlərinin çimərliklərinə baş çəkib, vəziyyətlə maraqlanıb.\nYolumuzu ilk olaraq Şıxov çimərliyindən saldıq. Çimərlik mövsümün başlamasına sayılı günlər qalsa da, artıq dəniz sahilində dincəlməyə gələnlər var. Hələ may ayı olmasına və havaların nisbətən sərin keçməsinə baxmayaraq, insanlar dəniz kənarında həm üzmək, həm də istirahət üçün gəlirlər.\nŞıxovda təqribən 10-a yaxın çimərlik fəaliyyət göstərir ki, bunlardan ən məşhurları “1001 gecə”, “Aqua Park Şıxov” və “Elderado”dur. Bu istirahət mərkəzləri həm restoran, həm də çimərlik kimi fəaliyyət göstərir. Bu səbəbdən də yay aylarında bu məkanlara üz tutanların sayı-hesabı olmur.\nMüştəri qismində “Aqua Park Şıxov” çimərliyinə daxil olub, suyun və ətrafın təmizliyi ilə, eləcə də qiymətlərlə maraqlandıq. Öyrəndik ki, giriş üçün adambaşına 12 manat ödəməlisən. Bu qiymətə hamam, “lejanka”, müxtəlif hovuzlardan istifadə daxildir. Avtomobili olanlar isə əlavə olaraq 3 manat dayanacaq haqqı ödəməlidir. Təəccüblü məqamlardan biri isə azyaşlı uşaqlar üçün də çimərliyə giriş pulu alınmasıdır. Yəni 3 yaşdan böyük uşaqlar üçün də giriş haqqı 12 manatdır. Bu qiymətin müqabilində uşaqlar üçün attraksionlar quraşdırılıb, müxtəlif əyləncələr təşkil olunur.\nDigər çimərliklərdə isə qiymətlər bir qədər münasibdir. “1001 gecə” və “Elderado” çimərliyinə giriş 2 manatdır. Bu qiymətə soyunub-geyinmək yeri, duş yeri və avtomobil üçün park yeri daxildir. Dəniz kənarında uzanmaq üçün “lejanka” isə əlavə olaraq 3-5 manatdır. Dəniz kənarında quraşdırılmış çardaqda 4 nəfərlik masanın qiyməti 15 manatdır. Bu qiymətə masadan başqa heç nə daxil deyil.\nRestoranda yeməklərin qiymətləri də çox da baha sayılmaz. İsti yeməklərdən kabab 4 manat, qazan yeməkləri 3 manat, salatlar 1.50-2 manat arasındadır. Bir sözlə, şəhərdəki orta səviyyəli restoranların qiymətindən elə də fərqlənmir.\n“1001 gecə” çimərliyində isə qiymətlər orta səviyyəli azərbaycanlı ailəsinin büdcəsinə görə deyil. Buraya bir nəfərin girişi 10 manatdır. Bu qiymətə avtomobil üçün park yeri və bir nəfərlik çətir, duş və geyinmək üçün yer daxildir. Digər xidmətlər üçün əlavə ödəniş tələb olunur.\n“Qızıl balıq” çimərliyində qiymətlər 2-3 manat arasında dəyişir. Burada dincələn vətəndaşlarla söhbətdən məlum oldu ki, təmizlik, xidmət keyfiyyəti, eləcə də qiymətin münasib olması baxımından özəl çimərlikləri seçirlər. Bu çirmərliklərə 4 nəfərlik bir ailənin girişi üçün 12 manat tələb olunur. Digər xidmətlərlə birlikdə xərc 30 manatı ötmür. Restoranlarda isə 4 nəfərlik ailənin orta səviyyəli nahar etməsi təxminən 60 manata başa gəlir. Ümumilikdə bir ailənin bir günlük istirahəti üçün minimum 100 manat tələb olunur”.\nTəbii ki, daha lüks çimərliklər də var. “AF Hotel Aqua Park”da bir nəfərin girişi 15 manat, “Bilgəh Aqua Park”da 50 manat, “Aqua Park Shikov” iki nəfər üçün 23 manat, “Pullman Aqua Park” 40 manat, “Dalga Beach Aquapark Resort” – 50 manat, “Sea Breeze Hotel” 20 manat, “Amburan Beach” 25 manatdır.\nŞıxov sahillərində təqribən 2-3 yerdə pulsuz çimərliklər mövcuddur. Lakin “xalq çimərlikləri”ndə vəziyyət bir o qədər də yaxşı deyil. Vətəndaşları buraya cəlb edən əsas amil girişin pulsuz olmasıdır. Bu səbəbdən də baxımsız vəziyyətdədir. Çimərliyin ətrafında qalaq-qalaq tullantılar tökülüb. Ərazidə olduğumuz zaman təqribən 10-a yaxın vətəndaşın dəniz kənarına gəlib, dincəldiyini, bir neçə nəfərin isə üzdüyünü gördük.\nMüşahidəmiz zamanı çimərliyin ətrafında ağır texnikaların işlədiyini gördük. Çimərliyə gələn vətəndaşlarla söhbət zamanı da pulsuz çimərliklərin özəlləşiriləcəyini öyrəndik: Şıxovda az sayda pulsuz çimərlik qalıb. İldən-ilə dənizin sahili tamamilə özəlləşdirilir. Restoranlar, müxtəlif obyektlər tikilir. Xalqın çimərliyini əlindən alıb, bir az əl gəzdirib, giriş qiymətini də baha qoyurlar. Dövlət vətəndaşları üçün şərait yaratmalıdır. Biz də razıyıq ki, çimərlik özəlləşirsə xidmət haqqı alınmalıdır. Ancaq insafla daE Adambaşına 10-15 manat nədir? Bir sözlə, xalqın çimərliyini xalqa pulla satırlar”.\nÖncəki Güzəştli evlər bu cür bölünsün – Təklif\nNövbəti Bayılda hündürmərtəbəli bina çökür – Foto


"Bankçılar"ın keçmiş baş məşqçisi: “Biz dünya çempionuna qarşı əla mübarizə apardıq” - Olimpiya Idman NövləriOlimpiya Idman Növləri\nAll Content Ağırlıqqaldırma (480) Antidopinq (83) Atçılıq (129) Atıcılıq (58) Atletika (124) Avrokuboklar (2. 755) Avropa çempionatları (399) Badminton (110) Bakı-2015 (546) Birinci divizion (556) Bizim güşə (67) Boks (586) Böyük beşlik (772) Çimərlik futbolu (61) Cüdo (964) Digər (13) Dünya çempionatları (459) Formula 1 (651) Foto (724) Futbol (10. 892) Futzal (446) Gəzən (6) Gimnastika (321) Güləş (1. 726) Həvəskarlar liqası (6) İdman tibbi (12) İran Pro liqası (128) Kamandan oxatma (7) Karate (262) Layihə (22) Millətlər liqası (73) Milli idman növləri (19) Milli komandalar (1. 613) Müsahibə (562) Olimpizm (908) Ölkə kuboku (477) Paralimpiya (181) Postsovet çempionatları (577) Premyer liqa (6. 760) Qadın futbolu (129) Qeyri-olimpiya idman növləri (523) Qılıncoynatma (193) Qış idman növləri (28) Qolf (5) Rəsmi (235) Şahmat (946) Stolüstü tennis (86) Su idman növləri (145) Taekvondo (330) Tennis (14) Tədbir (240) Top komanda (752) Triatlon (60) Türkiyə 1-ci liqası (260) Türkiyə Super liqası (219) Uncategorized (136) Uşaq futbolu (184) Velosiped idmanı (484) Video (936) Voleybol (848)\n“Bankçılar”ın keçmiş baş məşqçisi: “Biz dünya çempionuna qarşı əla mübarizə apardıq”\n12 oktyabr 2015 / 13:55 Baxış sayı: 421\nGürcüstan millisinin baş məşqçisi Kaxaber Sxadadze Avro-2016-nın seçmə qrupp mərhələsində Almaniya ilə matçdan sonra açıqlama verib. Allsport.az saytı xəbər verir ki, Bakı “İnter”inin keçmiş çalışdırıcısı rəqibə 1:2 hesab ilə uduzduqları oyundan razı qalıb:\n“Öncə Almaniya millisini qələbə münasibətilə təbrik edirəm. Öz uşaqlarıma da əla oyuna görə minnətdaram. Öz komandamla fəxr edirəm. Biz dünya çempionuna qarşı əla mübarizə apardıq.\nDüşünmürəm ki, bu tsikldə Almaniya millisinin qapısı qarşısında bizim qədər qol epizodu yaradan komanda olsun. Mən millimizin artırdığını görmək istəyirdim. Tiflisdəki ilk görüşdə Almaniyaya uduzmuşduq. Həmin matçdan bu yana çox artırmışıq. Düz yolda olduğumuzu deyə bilərəm. Millini çalışdırandan bu yana ən yaxşı oyunumuzu oynadıq”.\nXatırladaq ki, bu matçda Bakı “İnter”inin 2 futbolçusu Nika Kvekveskiri və Zurab Xizanişvili forma geyinib.


NATO – dan Türkiyəyə dəstək\n«Türkiyə - Suriya münasibətləri gərginləşərsə, NATO Ankaranı dəstəkləyəcək». Belə bəyanatla Şimali Atlantiika Blokunun baş katibi Anders Foq Rasmussen çıxış edib. Azad Suriya Ordusunun döyuşçüləri isə İdlib əyalətindəki «Mərət Əl-Nüman» şəhərini ələ keçiriblər. Homs şəhərinin Xalidiyə rayonunda hökumət qüvvələri ilə üsyançılar arasında amansız döyüşlər gedir. Yüzdən artıq müxalifət tərəfdarının qətlə yetirildiyi bildirilir. Hələbin qərbindəki Ətərib rayonunda da döyüşlər ara vermir. Artıq iki həftədir ki, üsyançılar bu rayonu ələ keçirməyə can atırlar. Şəhər Suriya hərbi-hava qüvvələri tərəfindən ardıcıl raket atəşinə məruz qalır. Kfar-Turan, Zəvran, Kərəm Əl-Cəbəl rayonlarında aparılan əməliyyatlar nəticəsində xeyli üsyançı və onların nəqliyyat vasitələri məhv edilib. Bu arada üsyançılar İdlib əyalətindəki Mərət Əl-Numan şəhərini ələ keçiriblər. Şəhər elə də böyük olmasa da, mühüm strateji əhəmiyyət kəsb edir. Məhz Hələbdəki müxalifət tərəfdarlarına məhz bu yaşayış məntəqəsi vasitəsilə döyüş texnikası və sursat ötürülür.\n13:00 / 10.10.2012\nBu gün: 2411\nBu ay: 334722


Satış üçün ticarət daşınmaz əmlak - Rusiya\nƏmlak »Ticari Daşınmaz Əmlak» Ticari Daşınmaz Əmlak Satılıq\nMoskvada satılan ticarət daşınmaz əmlak\nQeyri-sabit iqtisadi vəziyyətdə olsa da, daşınmaz əmlak investisiyaları pul qazanmaq üçün ən etibarlı vasitələrdən biri hesab olunur. Son vaxtlar Moskvada ticari daşınmaz əmlak satışı sürətlənir. İnvestorlar, yaşayış binaları almaqdansa, varlıqlarını gəlirli ola biləcək əmlaka yatırmağı üstün tuturlar.\nMoskvada ticari daşınmaz əmlak satın almağı planlaşdırarkən, investorlar tez-tez ticarət və ya əyləncə üçün obyektlər seçirlər, lakin ofislər və ofislər üçün binalar daha az cəlbedicidir.\nMoskvada bir ticarət sahəsi satın almadan əvvəl sənədlərin qanuni təmizliyini, həbs və ağırlıqların olmadığını yoxlamalısınız. Sənədləri yoxlamaq üçün bir az daha çox vaxt sərf edərək, Moskvada alınan ticarət daşınmaz əmlakın problem deyil, gəlir mənbəyinə çevriləcəyi şübhəsizdir.\nMoskvadakı ticari əmlak qiymət baxımından çox fərqlənir, bir obyektin dəyəri obyektin yerləşdiyi yer, ərazi və texniki avadanlıqdan təsirlənir. Ən qazanclı seçim, Moskvadakı ticari daşınmaz əmlakın sahibindən satılmasıdır, çünki bir vasitəçinin xidmətləri üçün pul ödəməyiniz lazım deyil.\nƏn prestijli və gəlirli binalar mərkəzdə yerləşir, lakin dəyəri kənarlarda yerləşən əmlakdan xeyli yüksəkdir. Ancaq uzaq bölgələrdə belə ticarət daşınmaz əmlak üçün sərfəli bir seçim ala bilərsiniz. Seçim edərkən nəqliyyat qovşağının rahatlığına, bir sıra digər böyük obyektlərin - idman kompleksləri, ticarət mərkəzləri, əyləncə parkları və s.\nTicari daşınmaz əmlakın alınması həm fiziki, həm də hüquqi şəxs üçün mümkündür. Əməliyyat başa çatdıqdan sonra alqı-satqı müqaviləsi USRP-də qeydiyyata alınmalıdır.


Məktəblilər arasında proqramlaşdırma üzrə müsabiqəyə start verilir! » BAKU.NEWS\nMehriban Əliyevadan bayram təbriki - FOTO\nƏrdoğan Bakıdadır - FOTO/VİDEO\n“Putin layiqli rəqibdir” - Bayden\nPaşinyanın tərəfdarları ilə "Çiçəklənən Ermənistan" partiyasının üzvləri arasında dava - VİDEO\n15 iyun – Milli Qurtuluş günüdür!\nAzərbaycan 15 ermənini belə təhvil verib - VİDEO\nMakron Ərdoğanla görüşündən danışdı\nƏrdoğanla Baydenin görüşü başladı - FOTOLAR\nPrezident İlham Əliyevin Füzuliyə səfəri - FOTOREPORTAJ\nMəktəblilər arasında proqramlaşdırma üzrə müsabiqəyə start verilir!\nAzərbaycan Respublikası Təhsil Nazirliyi və İnformatika üzrə Milli Olimpiada komandasının məğrur tərəfdaşı “Azercell Telekom” MMC proqramlaşdırma üzrə “AZERCELL CUP” müsabiqəsini elan edir. 5-7-ci sinif şagirdlərinin iştirak edə biləcəyi bu tədbir lider mobil operatorun 25 illik yubileyinə həsr olunub.\nMüsabiqəyə qeydiyyat www.olimpiada.edu.az saytı üzərindən iyun ayının 10-dan 20-dək davam edəcək. Birinci tur onlayn şəkildə iyun ayının 27-də baş tutacaq. İki mərhələdən ibarət müsabiqənin final turu növbəti tədris ilinin əvvəlinə planlaşdırılıb. Qaliblər beynəlxalq olimpiadalara hazırlıq dərslərinə dəvət olunacaqlar.\nQeyd edək ki, müsabiqənin əsas məqsədi rəqəmsal texnologiyalara, informatika elminə, kompüter mühəndisliyi və proqramlaşdırmaya marağı olan məktəblilərə dəstək olmaq, onların fərdi və elmi inkişafına töhfə verməkdir.\nXatırladaq ki, 2017-ci ildən etibarən informatika fənni üzrə beynəlxalq olimpiadalara hazırlıq prosesi “Azercell Telekom” MMC-nin dəstəyi ilə həyata keçirilir. Bu müddət ərzində Azərbaycanın bölgələrindən və paytaxt məktəblərindən olan şagirdlərimiz fərqli yaş qrupları üzrə müxtəlif miqyaslı proqramlaşdırma müsabiqələrində ümumilikdə 25 medal qazanıblar.\nMüsabiqə haqqında əlavə məlumat üçün [email protected] elektron ünvanına müraciət edə bilərsiniz.\nBu gün, 10:18 2 Mehriban Əliyevadan bayram təbriki - FOTO\nBu gün, 10:05 5 Ərdoğanın səfər proqramı açıqlandı\nBu gün, 09:41 5 Tarixi görüşdə diqqət çəkən detal - FOTO\nBu gün, 08:14 6 Ərdoğan Bakıdadır - FOTO/VİDEO\nBu gün, 07:45 2 “Putin layiqli rəqibdir” - Bayden\nBu gün, 00:59 23 Paşinyanın tərəfdarları ilə "Çiçəklənən Ermənistan" partiyasının üzvləri arasında dava - VİDEO\nBu gün, 00:01 21 15 iyun – Milli Qurtuluş günüdür!\nDünən, 23:56 19 Ərdoğan Azərbaycana yola düşdü\nDünən, 23:35 23 Azərbaycan 15 ermənini belə təhvil verib - VİDEO\nDünən, 23:01 25 Avro-2020-nin qalibi nə qədər qazanacaq?\nDünən, 19:47 133 Prezident İlham Əliyevin Füzuliyə səfəri - FOTOREPORTAJ\nDünən, 12:52 97 Nizami Gəncəvi yaradıcılığı həsr edilmiş konfrans keçirilib\nDünən, 15:03 83 Azərbaycanda jurnalistlərə faydalı olacaq yeni qrup yaradılıb\nDünən, 19:40 71 Prezident Füzuli aeroportunda - FOTOLAR\nDünən, 11:41 69 Azərbaycan-Rusiya sərhədi ilə bağlı AÇIQLAMA\n8-06-2021, 13:21 289 Maliyyə nazirindən ittiham: "Pul ayrılır, nəticə yoxdur"\n9-06-2021, 15:39 281 Ciddi nəzarət mexanizmi tətbiq olunmalıdır - Jalə Əhmədova\n10-06-2021, 17:20 231 Millət vəkilləri şəhid jurnalistin ailəsini ziyarət ediblər\n11-06-2021, 10:30 159 Dünyanın ən kiçik Rolls-Royce avtomobili\n11-06-2021, 15:15 154 Aleksandr Ata Birinci Fəxri xiyabanda torpağa tapşırılacaq\n16-05-2021, 23:45 Dmanisidə azərbaycanlılara kütləvi hücum olub\n22-05-2021, 09:58 Prezident İlham Əliyevdən yeni tvitter paylaşımı\n25-05-2021, 10:01 Bakıda baş verən tıxacın əsas\n23-05-2021, 18:27 Arvadı əsir düşdü, ömrü boyu gülmədi\n22-05-2021, 22:48 “Bişem-mişey var?” - Biri-birimizə verdiyimiz 13 sarsaq sual\nOxunub:609 23-05-2021, 18:27 Arvadı əsir düşdü, ömrü boyu gülmədi - Şah İsmayıl necə Xətai oldu?\nOxunub:588 22-05-2021, 22:48 “Bişem-mişey var?” - Biri-birimizə verdiyimiz 13 sarsaq sual - SİYAHI\nOxunub:2 499 8-04-2021, 12:02 "Böyük qələbəyə kölgə salmaq milli xəyanətdir" - Qüdrət Nuriyev


MƏMMƏDYAROVDAN ERMƏNİLƏRƏ VƏD: "Azərbaycan yüksək səviyyədə özünüidarəetmə hüququ verməyə hazırdır”\n17 Yanvar 2019 - 20:10\nMƏMMƏDYAROVDAN ERMƏNİLƏRƏ VƏD:"Azərbaycan yüksək səviyyədə özünüidarəetmə hüququ verməyə hazırdır”\n“Ermənistan-Azərbaycan Dağlıq Qarabağ münaqişəsi Azərbaycanın beynəlxalq miqyasda tanınmış sərhədləri çərçivəsində onun ərazi bütövlüyü və suverenliyi əsasında nizamlanmalıdır”.\nStrateq.az AZƏRTAC-a istinadən xəbər verir ki, bunu Azərbaycanın xarici işlər naziri Elmar Məmmədyarov “İnterfaks” agentliyinə eksklüziv müsahibəsində bildirib.\n“Nizamlanmanın hüquqi bazasına müraciət edərkən xatırlatmaq lazımdır ki, onu, ilk növbədə, BMT Təhlükəsizlik Şurası tərəfindən 1993-cü ildə qəbul edilmiş dörd qətnamə, digər beynəlxalq təşkilatların, o cümlədən ATƏT-in, İslam Əməkdaşlıq Təşkilatının, GUAM-ın, NATO-nun, Avropa Parlamentinin və s. qərarları, habelə ikitərəfli və çoxtərəfli formatlarda qəbul edilmiş birgə sənədlər təşkil edir. Təəssüf ki, uzun illər davam edən danışıqlar heç bir nəticə verməyib. Lakin Ermənistanda baş verən son hadisələr, habelə Düşənbədə və Sankt-Peterburqda MDB sammitləri müstəvisində Azərbaycan Respublikasının Prezidenti ilə Ermənistan Respublikasının baş naziri arasında söhbətlər, eləcə də erməni həmkarımla üç görüşüm danışıqlar prosesinin irəlilədilməsi nöqteyi-nəzərindən müəyyən nikbinlik üçün əsas verir”, – deyə nazir qeyd edib.\nOnun sözlərinə görə, Minsk qrupunun həmsədr ölkələrinin nümayəndə heyətləri başçılarının, Azərbaycan və Ermənistan xarici işlər nazirlərinin ATƏT-in Milanda nazirlər səviyyəsində keçirilən görüşü çərçivəsində qəbul edilmiş 2018-ci il 6 dekabr tarixli birgə bəyanatında münaqişənin sülh yolu ilə ədalətli və davamlı tənzimlənməsi üzrə danışıqları davam etdirməyə razılığın əldə olunması qeyd edilib: “Bu isə o deməkdir ki, danışıqların formatı dəyişməyib. Sənəddə həmçinin Düşənbədə iki dövlətin rəhbərləri səviyyəsində əldə olunmuş razılaşmaya riayət edilməsinə və hər iki ölkənin əhalisinin sülhə hazırlanması üçün konkret addımların atılmasına çağırış əksini tapıb. Bundan əlavə, birgə bəyanatda yaxın gələcəkdə Azərbaycan və Ermənistan rəhbərlikləri səviyyəsində intensiv danışıqların aparılmasının zəruriliyi barədə fikir ifadə olunub”.\nE Məmmədyarov deyib ki, münaqişənin nizamlanmasında irəliləyişin əldə olunması bütün regionda sülh, təhlükəsizlik və sabitliyə şərait yaratmaqla, ilk növbədə, Ermənistanın özündə iqtisadi inkişafa imkanlar açacaq: “Ölkəmiz digər etnik qrupların nümayəndələri olan vətəndaşlarının təhlükəsizliyini təmin etdiyi kimi, özünün beynəlxalq öhdəliklərinə uyğun olaraq Dağlıq Qarabağın erməni mənşəli vətəndaşlarına münasibətdə də bunu etmək və onlara Azərbaycan Respublikasının beynəlxalq miqyasda tanınmış sərhədləri çərçivəsində yüksək səviyyədə özünüidarəetmə hüququ verməyə hazırdır”.\nNazir vurğulayıb ki, Azərbaycanı narahat edən problemlərə və beynəlxalq gündəliyin aktual məsələlərinə dair ölkəmizin mövqeyi BMT Baş Məclisinin 73-cü sessiyasi çərçivəsində keçirilən bir sıra tədbirlərin gedişində böyük anlayışla qarşılanıb və dəstəklənib: “Məsələn, BMT-nin Baş Məclisi Azərbaycanın təklif etdiyi “İtkin düşmüş şəxslər” adlı qətnaməni dekabrın 17-də qəbul edib. Sənəddə beynəlxalq birliyin diqqəti beynəlxalq humanitar hüququn müddəalarına hörmət və onlara riayət olunması, silahlı münaqişələr şəraitində insanların itkin düşməsi hallarının qarşısının alınması, itkin düşmüş şəxslərin axtarışı üzrə bütün zəruri tədbirlərin görülməsi, o cümlədən beynəlxalq öhdəliklərə müvafiq olaraq onların taleyinin müəyyən edilməsi üçün əməkdaşlıq üzərində cəmləşdirilir.\nAprelin 3-5-də Bakıda Qoşulmama Hərəkatının üzvü olan ölkələrin nazirlərinin konfransı keçirilib. Konfransın nəticələrinə əsasən qəbul edilmiş yekun sənədində və Bakı Bəyannaməsində Azərbaycanın Ermənistan-Azərbaycan Dağlıq Qarabağ münaqişəsinin sülh yolu ilə həllinə dair mövqeyinə birgə dəstək ifadə olunub. Avropa Parlamenti dekabrın 12-də “Aİ-nin xarici siyasət və təhlükəsizlik sahəsində ümumi xarici siyasətinin reallaşması haqqında” qətnamə qəbul edib. Qətnamə mövcud münaqişələrin ərazi bütövlüyü, suverenlik və beynəlxalq miqyasda tanınmış sərhədlərin toxunulmazlığı prinsipləri əsasında tənzimlənməsini təsdiq edib”.


İŞİD-in seks köləsi etdiyi qızdan qorxunc etiraflar\n"Koroğlu" metrostansiyası yaxınlığında QƏZA\n9 Sentyabr 2014 11:32\n4 770 Baxış\nSincar dağında İraq Şam İslam Dövləti (İŞİD) tərəfindən qaçırılan 17 yaşlı bir qız İtaliyanın “La Repubblica” qəzeti ilə əlaqə saxlayaraq yardım istəyib. İŞİD-in seks köləsi etdiyi gənc qız nələr yaşadığını danışıb.\nPublika.az “Hurriyət”ə istinadən xəbər verir ki, İŞİD terror təşkilatı tərəfindən qaçırılan və seks köləsi kimi istifadə edilən yezidi gənc qız yaşadıqlarını İtaliya mətbuatına danışıb. Təxminən özü kimi 40 yezidi qadının arasında olan 17 yaşlı gənc qız “La Repubblica” qəzeti ilə telefonla danışaraq qorxunc bilgilər verib. O, terror təşkilatı tərəfindən qaçırılan qadınların aqibəti ilə əlaqədar dəhşətli mənzərəni canlandırıb. Adının çəkilməsini istəməyən, şərti adı “Mayat” olan gənc xanım deyib: “Yalvarıram, adımı yayımlamayın. Çünki mənə etdiklərindən çox utanıram. Bir tərəfdən ölmək istəyirəm, ancaq digər tərəfdən də xilas olunacağıma, ailəmə qovuşacağıma inanıram”.\nMayat deyir ki, İŞİD tərəfindən qaçırılan yezidi qadınlar hər gün mütəmadi olaraq cinsi istismara məruz qalırlar. Terror təşkilatı qaçırdığı qadınları bir binaya aparır. Bu binanın qapısında silahlı adamlar dayanır. Yaraqlılar burada əsir tutduqları qadınlara mobil telefon verərək, ailələrinə zəng edib yaşadıqlarını danışmağa məcbur edirlər. Əslində, mətbuata da xəbər belə sızıb. Belə ki, Mayatı da həmin binaya aparıblar və məcburən ailəsinə zəng edərək nələr baş verdiyini danışmasını istəyiblər. Mayatın da ailəsi bunu mətbuata sızdırıb:\n“Özlərini supermen zənn edirlər. Amma hamısı ürəksiz insanlardır. Yanlarında körpələri olan qadınlara belə təcavüz edirlər. Burada hələ 13 yaşı belə tamam olmayan qızlar var. Onlara da təcavüz edirlər. Bunların hamısını bir binanın damında edirlər. Damı təcavüz yerinə çeviriblər. Bu damda qadınlar mütəmadi olaraq gündə üç dəfə fərqli qruplar tərəfindən təcavüzə uğrayır”.\nKamçatkada güclü zəlzələ\nÇexiyada zəlzələ oldu\n21 May 21:44\n21 May 20:34\nBir gündə iki istefa - Liqada nə baş verir?\n21 May 20:49


Azerbaycanda 18 yaşlı qızı 10 nefer qaçırdı – Şekil - Azadliq Xeber\nAzerbaycanda 18 yaşlı qızı 10 nefer qaçırdı – Şekil\nBu barədə qaçırılan qızın atası Füzuli Aslanov ANS PRESS-ə məlumat verib. Hadisə rayonun Qurudərə kəndində qeydə alınıb.\nGədəbəy rayon polis şöbəsinin müstəntiqi Şair Rzayev ANS PRESS-ə bildirib ki, hadisə ilə bağlı artıq araşdırmalara başlanılıb.\n“Araşdırmalar zamanı məlum olub ki, qızı Vüsal adlı şəxs evlənmək məqsədilə qaçırıb. Hələlik həmin şəxslə danışmaq mümkün olmayıb. Hadisə araşdırılır”, – deyə Şair Rzayev bildirib.


Diqqət! Borc almayın, kredit götürməyin | Hazara-Azeri\nDiqqət! Borc almayın, kredit götürməyin\nQoç – hadisələrin axarından kənar qalmağa can atmayın. Qəfil tanışlıq ola bilər. Yeni müttəfiq və ya tərəfdaş qazanmaq şansını əldən verməyin. Xidmət, faydalı məlumat mübadiləsi olmalıdır.\nBuğa – tərəfdaşlarınız və şərikləriniz bu gün sizdən fəallıq tələb edəcəklər. Onların arasında ruhdan düşənlər, şübhəlilər, sürəkli tənqidə üstünlük verənlər var. Həmin şəxslərlə nikbin danışın, əməkdaşlığı intensivləşdirin.\nÖtənlərin təcrübəsindən yararlanın.\nGünün yarısında sizə mühüm məsələdən xəbər vermək istəyən insanı diqqətlə dinləyin. Heç bir motivi olmayan aqressiya meylləri ilə üzləşsəniz, ünsiyyəti minimuma endirin. Sənədləşdirmə, müzakirələr, məsləhətləşmələr, təqdimat, yeni sifarişçi və ya müştəri axtarışları üçün əlverişli zaman deyil.\nZiddiyyətləri aradan qaldırmağa can atın.\nƏkizlər – gərgin, çətin gündür. Yaradıcılıq istəyi, emosiyalar bol olacaq. Uğursuzluqlarla yanaşı, uğurlar da istisna deyil. Əhvalınız yaxşı olsun. Dürüst istiqaməti seçin. Ətrafınızdakı olaylardan baş çıxarın. Az sonra yaşanacaq hadisələrlə bağlı aldığınız ilkin məlumatlardan yararlanın.\nXərçəng – potensialınızla ehtiyatlarınızı, habelə imkanlarınızı real dəyərləndirin. Neqativin artma təmayülü var. Narazılıq, maaş azlığından şikayət, diqqətsizlikdən zinhara gəlmək istisna deyil. Sizi təlaşa salan məqamları açıq müzakirə etməkdən çəkinməyin.\nGünün ikinci yarısında tənqidə ifrat meylli insanlarla uzun-uzadı söhbətlərə başlamayın. Belə ünsiyyət sizi sinirləndirəcək, əhvalınızı korlayacaq və ən əsası konstruktiv olmayacaq.\nStart bank əməliyyatlarına başlamaq məsləhət deyil. Maliyyə məsələlərində tələsik qərarlar verməyin.\nŞir – kommersiya məsələləri və kollektiv tədbirlərdə mövqelərinizi müdafiə edin. Gəlir əldə etmək üçün istənilən imkandan istifadə edin. Perspektivə hesablanmış yeni fəaliyyət variantlarını hesablamaq olar. Təşəbbüskar olun. Toplantılara və diskussiyalara qatılın.\nGünün ikinci yarısında daxili prosesə konstruktiv məcra verin. Hadisələrin …read more\nPrevious PostMaştağada piyadanı maşınla vuran sürücü qaçdıNext PostBakıda sərxoş sürücü qəza törətdi


Azərbaycanda yeni sosial şəbəkənin təqdimatı oldu – Azinforum.az İnformasiya Portalı\nAna səhifə / Köşə Yazarları / Azərbaycanda yeni sosial şəbəkənin təqdimatı oldu\nAzərbaycanda yeni sosial şəbəkənin təqdimatı oldu\nBu gün Azərbaycan Diplomatik Akademiyasında (ADA) Azərbaycandan start götürəcək “Onbranch” beynəlxalq layihəsinin təqdimatı keçirilib.\nBu platforma veb-saytdan və mobil tətbiqetmədən (application) ibarət olmaqla, istər biznes sahibləri, istər ictimai fəaliyyət subyektləri, istərsə də fərdi istifadəçilər üçün yeni imkanlar təqdim edir.\nTədbirin açılışında layihənin strateji inkişaf üzrə konsultantı Emil Məcidov 10 il bundan əvvəl dünyada informasiya, yüksək texnologiyalar sahəsinin inkişafına nəzər salaraq bildirib ki, ictimai şəbəkələr dünyanı çox dəyişib: “İndi hər şey sürətlə tərəqqi edən texnologiyalardan asılıdır. Hesab edirəm ki, “Onbranch” ictimai şəbəkənin yeni nəslidir. Bəlkə də bu, çox ambisiyalı səslənir. Amma bunu qorxmadan deyirəm. Özüm layihənin müəllifi deyiləm. Əsas iş komandanın üzərinə düşür. Mən bunu şahid kimi söyləyirəm”.\nTədbirdə layihənin təsisçisi Elçin Əskərov çıxış edərək “Onbranch” sosial paylaşım platformasının yaradılmasının əsas məqsədinin eyni məkanda olan insanları birləşdirmək olduğunu deyib: “Biz real həyata üstünlük veririk, yəni, siz real həyatda aktiv deyilsinizsə, “Onbranch”da aktiv ola bilməzsiniz. Həyatın müxtəlifliyi bəzən ətrafımızda olan reallığın bir parçasını nəzərdən qaçırmağınızla nəticələnir. Əlbəttə, heç kim heç bir imkanı əldən vermək istəməz. Zamanı ram etmək mümkün olmasa da, ondan daha çoxunu almaq mümkündür. Məhz bu məqsədi həyata keçirməyiniz üçün “Onbranch” sizi real həyatınızdan ayırmayan virtual köməkçiniz olmağa hazırdır. Bu platforma isə ətrafdakı insanların ünsiyyət vasitəsi kimi rol oynaya bilər: “Onbranch”ın yaradılması ideyası hər zaman olub, lakin bu texnologiyanın işlənmə prosesi, habelə texniki tapşırığın hazırlanmasına 2015-ci ilin noyabr ayında başlanılıb.”\n“Onbranch”ın üstünlüklərindən danışan E.Əskərov bildirib ki, bu unikal layihənin dünyada analoqu yoxdur: “Tətbiqetmənin digər üstünlüyü bir məkana daxil olarkən ətrafdakı insanlarla ünsiyyət yaratmaq üçün onların real oturduğu hər hansı məkanda real koordinatları görməkdən ibarətdir. Məsələn, proqram iki şəxsdə varsa, eyni məkana daxil olarkən onlar bir-birilə ünsiyyət yarada bilərlər.\nDigər bir məsələ isə tətbiqetmənin yaratdığımız virtual proyeksiyası ilə bağlıdır. Belə ki, hər hansı şəxs müəyyən məkana daxil olduqda, telefonla həmin məkanın virtual formasına daxil olur və onun proyeksiyası yaranır. Bu, bir çox imkanları genişləndirir. Misal üçün hər hansı bir məkanın kitabxanasından istifadə etməyə istifadəçiyə şərait yaradır. Yaxud istifadəçi şəhərdə hər hansı bir istirahət məkanındadırsa, restorandadırsa, onun menysuna nəzər salıb sifariş verə bilər”.\nE.Əskərovun sözlərinə görə, bu unikal tətbiqetmə ilk olaraq iyul ayına kimi Bakıda fəaliyyət göstərəcək və onun reallaşma sahənin genişlənməsi məqsədilə paralel olaraq Londonda da danışıqlar aparılır: “Yaydan sonra biz qloballaşmağı düşünürük. İlk şəhərin Londonun olmasını planlaşdırırıq”.\nBaşlanğıc nöqtəsi istirahət, əyləncə və iaşə sektorları olmaqla, “Onbranch” növbəti mərhələlərdə ictimai xidmətlər və biznes mühiti üçün müxtəlif rahat və effektiv həllər təklif etməyi planlaşdırır. İstənilən sahədə fəaliyyətin əsas prinsipi detallı araşdırmanın aparılması ilə həm sıravi istifadəçilər, həm xidmət göstərənlər üçün rahat və faydalı məhsulların hazırlanmasıdır.\n“Onbranch”a qoşulan məkanların özləri üçün ayrıca mobil tətbiq (application) sifariş etmələrinə, həmçinin onlayn sifariş sisteminə artıq xərc çəkməsinə heç bir zərurət qalmır. Müxtəlif kateqoriyalara aid olan məkanların sahibləri “Onbranch” vasitəsilə öz biznesini inkişaf etdirə və müştərilərinə yeni xidmət çeşidlərini təklif edə biləcəklər. İstənilən kafe, restoran, əyləncə mərkəzi, universitet, kitabxana və ya hər hansı digər məkanın səhifəsi qeydiyyatdan keçməklə vahid virtual sistemin tərkib hissəsi olacaq. Bu sistemə təkcə qapalı məkanları deyil, həmçinin açıq havada olan əraziləri də eyni qaydada qoşmaq mümkündür.\nİki ilə yaxın müddətdə hazırlanan bu platforma vasitəsilə istənilən məkanın idarəçisi ziyarətçilərini tanımaq, onlara real həyatda təqdim olunan xidmətləri vahid virtual zonada təqdim etmək, ziyarətçilərlə istər ümumi, istərsə də fərdi qaydada daha sıx və interaktiv ünsiyyət qurmaqla onlara məlumatları daha tez və daha fərqli şəkildə çatdırmaq kimi unikal imkanlar qazanır.(Teleqraf.com)\nÖncəki Ana öz oğlunu niyə tilsimə saldı? – Maraqlı\nNövbəti “Azərbaycanda 13-15 yaşında ana olan uşaqlar var” – RƏSMİ